
A la memòria de M. Rosa Margalef (1936-2020)


CRÒNICA


LLIBRE SEGON

A ont1 se van continuant los sucsesos de Cataluña, particularment de tot lo que ha sucseÿt en Barselona, diada per diada, comensant als 15 de agost any 1645.2

En lo llibre que tinch acabat primer, dóna fi sa istòria el rendiment de la vila de Balaguer, que fou als 19 del mes de octubre 1645.3 Y en dit tems, estant lo compte de Aucourt, Enrich de Lorena,4 prínsep de sanch y cavallerís major de sa magestat crestianísima, virey y capità general en lo Prinsipat de Catalunya y Comtat de Roselló y Serdanya, estant dit senyor en dita campanya de Balaguer, sucseý en Barselona lo següent.



 

1. A ont: al ms. «AhONT», amb la hac afegida a la interlínia per una mà posterior.

2. A continuació hi ha una línia de text afegit per una mà posterior: «Lo autor de aquest llibre 2 y del primer, segons se ha averiguat de lo que nota a la fi, és Miquel Prats, assaonador», amb «assaonador» ratllat.

3. La mateixa mà ha resseguit, i de vegades rectificat, algunes paraules de les primeres línies del text de Parets; assenyalem aquestes paraules en cursiva: «En lo llibre que tinch acabat primer, dóna fi la istòria al rendiment de la ciutat de Balaguer. Fou al 19 del mes de octubre 1645.»

4. Enric de Lorena, comte d’Harcourt (1601-1666), mariscal de França. Fou virrei de Catalunya entre el març de 1645 i l’abril de 1647.


[1.] De com l’armada de mar del rey de Castella se posà devant Barselona, y se donà avís de la trasió se avia ordenada dins Barselona, y per lo que dita armada era vinguda assí en Barselona

Avent guanyat lo compte de Aucourt aquella tan gran batalla en lo pla de Llorens, junt a Balaguer, que fou als 22 de juny 1645; y avent rendit lo marquès1 de Mortara2 y molts altros cabos, y serca de tres mil infans, del qual se’n fa mensió en l’altro llibre; y com avien trets los cabos prinsipals de Barcelona, y avien-hi dexada la demés soldadesca, los quals estaven: los més granats, a la presó, y los demés estaven a la Draçana ab molt bones guardes.3 Y com sa alteza, des de la campanya, tenia molt bones espies per totes parts, tingué notísia de que en Tarragona avia de arribar una armada de mar de 34 vaxells y 23 galeres,4 y que avían de venir devant Barselona. Y en lo punt ho sabé, envià de prompte, en Barcelona, un cabo de confiança, que fou lo compte Xabot,5 ab alguns ordes per los senyós consellés, donant-los avís del que passave. Y a penas fou assí en Barselona lo dit compte Xabot, lo matí de Nostra Senyora de Agost, que fou als 15 de agost 1645, la dita armada aparagué devant Barselona y donà fondo devant la siutat. Y en lo punt que veren que Monjuïch la asenyalà, tement-se del que podia sucseir, dividiren los castellans de la Draçana per diferens puestos, los quals feren anar, la major part, tancats a l’Estudi Nou6 y al Corralet7 de prop de dit Estudi, ab companyes de la Siutat que, de nits y de dies, los estaven ben guardant. Lo qual anaven dos tèrsios cada dia, que estaven vint-i-quatre oras, los quals guardaven tots los baluarts y muralles y demés llochs perillosos de la siutat, com és: Casa de la Siutat, y Sala de les Armes,8 y Portal de Mar y altres llochs, tement-se de alguna trasió ho motí, que ja sa alteza ne tenia alguna notísia des de la campanya. Y també tota la demés gent estave alerta, y no dexaven acostar ningú per les muralles que aportàs capa, sinó en cos y no gaira aflotats.9 Y totom estave molt alerta, y les rondes anaven molt espesses; y los matexos consellés y governador rondaven manant molt lo cuydado.

Y axí, l’armada estigué devant Barselona dos dies, avent-hi galeres de una part y altra, que anaven cos[t]egant.10 Ja prengueren algunes barques de la costa que no pugueren tenir avís, però dexaren la gent, que no feren mal a ningú. Y axí estigueren dos dies, que no se’ls tirà un tir, y passats dos dies feren vela y se n’anaren devés llevant, lo qual estave avisada tota la costa que totom se tingués bon compte. Y aprés, passats quatre dies, tornà dita armada devant Barcelona.11 Y axí anave de llevant a ponent, que estigué sis o set dies que tots los dies se veya, matí ho vespre, que Montjuïch sempre l’asenyalava.12 Y aprés se n’anà devés Terragona y no·s va vèurer més, estant sempre les guardes ab molta vigilànsia.

Aprés que dita armada fou fora, la gent estave tota suspesa: què era lo que podia sercar dita armada, que no podia éser que rodàs sens causa. Y axí saberen, per algunes vies, que dins Barcelona hi avia una gran trasió que y sabien molta gent grossa de Barcelona. Lo modo de dita trassió avia de ésser de aquesta manera: [1v] que tenien contaminada molta gent per fora ciutat, ab sos cabos, los quals eren gent persalitària13 que tenien molts fadrins que, en cridar-los ells, los seguien; y aquestos avien de entrar en Barselona —cada cabo ab sa gent—, los huns de Vallès, altros de Mataró y altros de la costa, de modo que·s deyen que, aquexos de defora, avían de éser tres ho quatre mil hòmens; y per a que tots no sabesen lo secret de la vellaqueria —que no la sabien sinó alguns cabos—, los feyen venir ab títol de que Barselona estave molt apretada, y que los enemichs castellans la tenían sitiada per mar y que la siutat demanave socorro; y, de aquex modo, la gent vindria de millor gana, y aprés que aquexa gent fóra estada dins Barcelona, los naturals d’ella se agueren pensat que venien per ajudar-nos y tot fóra estat al revés.

També avien de tenir los brivons y cabos de dita trasió, dins de Barcelona, molta gent convocada de sa part, los quals eren molts que, ab diner ho ab amistats y ab promeses, los giraven de sa part. Aprés que agueren tingut tot assò a son punt, avent-se donada diada y tenir la armada de mar dins Barcelona, ab sert senyal que de dins siutat los agueren fet, la armada avia de envestir dret a la Draçana, y per tots los presidis avían de tenir gent de sa part, que avien de mòurer gran confusió dins dits baluarts y, ab la gent que fóra vinguda de fora siutat y ab los brivons de assí de dintre, se avían de fer forts a las portas dels baluarts, aguardant que no·ls entràs ningun socorro; y també, per sertes parts de siutat, a ont són los majós colpadós, que la gent acut ab tals rebatos, se avia de posar molta de aquexa gent dolenta, los quals tenien un nom ho senya, y l’omo que fóra arribat a ells y no aguera donada dita senya, tots avien de morir, perquè aquexos ja no eren de la sua part. Y no n’agueren tingut molt quefer, perquè la gent fóra exida molt descuydada de ses cases y, en anar a vèurer lo que era y topar ab los brivons, pensant que tots érem de una part, y, en no donar la senya que ells tenien, ja conexien: «aquexos no són dels nostros», y de prompte los agueren morts. Y com agueren estats ab aquesta comfusió, la armada aguera llansada molta gent a la Drasana, y agueren donades armas a tans soldats presoners que y avia; y los dels baluarts també, ja hi avia gent que avían pres a càrrech: los huns de asegurar-se de un baluart, y altros, dels altros; y de aquex modo, abans la gent no·s fóra adonada de la trasió, foren tots perduts. Y alesores, entre los brivons de dins siutat, y los forastés que fóran entrats, y los presonés que y avia —castellans— a la Dresana y presó, y los soldats que la armada aguera llansats en la Drasana, agueren fet son bell número de gent; y ensenyorits que·s foren dels presidis, agueren feta retirar tota la demés gent y fer-los dexar les armes. Y se tingué per cosa molt serta que avían de degollar a tots los de la siutat, que aquexa resolusió avían presa.14

Volgué Déu nostro senyor que dita trasió no tingués effecte, perquè fóra estada una gran crueltat, perquè se avia de perdre molta gent. Y aviey sempre algunes bones persones que·n tenien alguna notísia; y com, de prompte, dividiren tots los presoners castellans, com està dit, ab molt bones guardes de companyes; y com totom estave sempre molt vigilant, ab les armes a les mans; y com, també, los de defora que avien de venir no vingueren, perquè tots no sabien lo secret ni sabien a què venien, los fadrins no volgueren seguir los cabos perquè no·ls agradave lo negossi. Y axí, los brivons de dintre, com se veren oprimits, no gosaren acometre ni fer senyal a la armada, perquè no·ls podia reaxir; y axí, la armada estigué rodant per devant Barselona set ho vuyt dies, y com no véu ninguns senyals ni ninguna cosa, se’n tornà a ponent. Y nosaltros nos tornàrem aquietar, anant proseint les guardes ordinàries de las nits.

Lo modo ab què·s descubrí dita trasió y los cabos que foren sentensiats per dita trasió ho trobaran avant, en cartes 5, que serà en son tems hi lloch, perquè no·s descubrí fins que sa alteza fou tornat de campanya, y les sentènsies foren en la Quaresma; y, aleshores, en son lloch se dirà los sentensiats a mort, y los desterrats y los de galera.



 

1. marquès: escrit a la interlínia sobre «duch», ratllat.

2. Francisco de Orozco-Ribera y Pereira, marquès de Mortara (1605-1669), militar castellà. Fou el darrer virrei nominal de Felip IV a Catalunya abans de la conquesta de Barcelona per Joan Josep d’Àustria l’octubre de 1652. Després fou virrei entre el maig de 1656 i el gener de 1663. Capturat pels francesos, havia estat alliberat el 1646 en un intercanvi general de presoners entre espanyols i francesos.

3. Magí Sivillà ofereix una relació dels oficials més destacats que foren fets presoners, a la seva Historia General del Principado de Cataluña, condados de Rossellón y Cerdaña, edició a cura de Guillem Carreras i Albareda, Barcelona, 2019, pp. 799-800.

4. Magí Sivillà detalla que l’armada que arribà a Barcelona fou «treinta y tres vaxeles, veintitrés galeras y otras pequeñas fustas», Historia General..., op. cit., p. 810.

5. Comte de Chabot, mariscal de camp francès.

6. Es tracta de l’Estudi General, construït al capdamunt de la Rambla, la primera pedra del qual fou posada el 17 d’octubre de 1536.

7. El Corralet era una escola per a l’ensenyament primari, mantinguda pel Consell de Cent, de la qual es té notícia d’ençà de l’any 1597.

8. Sala de les Armes: instal·lada dalt de l’Hala dels Draps, al pla de Palau, era l’arsenal de la ciutat.

9. no gaira aflotats: ‘sense formar grups’.

10. cos[t]egant: llegiu «costejant».

11. El diumenge dia 20 d’agost, des de Montjuïc, s’alertà de la vinguda de l’armada enemiga (MNA, vol. XIV, p. 107).

12. Els dies 22 i 24 d’agost i 1 de setembre Montjuïc albirà l’armada espanyola (MNA, vol. XIV, pp. 108-109).

13. persalitària: enteneu «parcialitària», ‘parcial’.

14. Una conspiració antifrancesa dirigida per Hipòlita d’Aragó, baronessa d’Albi, el comerciant Onofre Aquiles i l’abat de Sant Pau del Camp s’enllaçava amb la presència de l’armada espanyola davant Barcelona. Els conspiradors proespanyols —que, tal com relata Parets més endavant, estaven associats amb Gispert d’Amat, abat de Galligants i llavors president de la Generalitat— pretenien l’aixecament de dos-cents oficials i dos mil soldats espanyols presoners a les Drassanes, així com l’entrada a Barcelona de cinc-cents homes dirigits pel batlle de Mataró Jeroni Fornells. Vegeu Josep Sanabre, La acción de Francia en Cataluña en la pugna por la hegemonía de Europa (1640-1659), Barcelona, 1956, pp. 330 i seg., i també Fernando de Querol, «Conjuración de Doña Hipólita de Aragón, Baronesa de Albi, en la ciudad de Barcelona, en favor del Rey Católico, en los años 1645, 1646, 1647 y 1648, por Jean du Castel», Boletín Arqueológico de la Sociedad Arqueológica Tarraconense, any II, 10 (1902), pp. 113-132.


[2.] Relatió de la antepresa volgueren fer los castellans a la vila de Flix, y lo que passà1

Està sempre lo enemich molt atent a procurar, per totas las vias li és posible, nostra total destructió. Y considerant de quanta inportàntia —per sos intens— seria poder ocupar y fer-se senyor de la plaça y vila de Flix, des de a ont podia tenir a ralla la major part de aquest Prinsipat, y valent-se de la ocasió de estar lo serenísim compte de Aucourt, ab sa armada reyal, sobre lo siti de Balaguer, y saber lo enemich que, en dita vila de Flix, y avia poca guarnisió fransesa, determinà, des de Lleyda, de anviar-i al coronell Luis de Amel, de un tèrsio de alemanys, ab mil y sinchsens infans y do-sens cavalls, ab orde exprés anàs a fer dita antepresa. Lo qual, com a pràtich de aquesta terra per aver estat allotjat lo ivern passat (allotjat per lo entorn de dita Ribera de Ebro), y desijant [2r] fer un gran servey a son rey, ab tota diligèntia y prestesa o2 posà en execusió, passant la infanteria ab barques y vadeant la cavalleria lo riu de Ebro; cosa, fins lo dia de vuy, ni dita ni vista, per aver trobat vado a dit riu per la falta de aigües y pocas plujas avían tingut aquex estiu. Y encontinent que fonch entrat en la isla de dita plaça, posà siti a ella, que fou als 27 de agost 1645. Y valerosament la asaltà, ab tanta promptitut que no pogueren, los naturals y guarnisió, resistir a sa fúria, antes bé, a penes tingueren tems de poder-se retirar al castell o fortins, des de ont se són defensats valerosament per tems de tres dies, aguardant lo socorro comfiaven avían de tenir. Aquesta antepresa és estada executada ab tanta prestesa, que tan prest se sabé la nova, per los llochs sircunveïns, de ser pasat lo enemich com de aver guanyada la vila. Y encontinent que lo dit coronell fou senyor de dita vila y castell, envià manamens a les vilas sircunveÿnes que li enviasen provisions y viures, no obstant que no foren obeïts.

Però no·s pogué3 fer aquesta antrepresa tan secreta que sa alteza no·n tingués alguna notísia, per lo molt que està vigilant en tot lo que és servey de sa magestat y bé de aquesta provínsia. Y axí, encontinent, des del siti de Balaguer envià lo señor compte Xavot, valerós cavaller, mariescal de camp, ab mil y sinch-sens infans y tres-sens4 cavalls, per a que, ab tota diligèntia, entràs en dita vila y se oposàs a la invasió de l’enemich; en cas que lo enemich la tingués ocupada, lo·n tragués y llansàs d’ella, o morir en la demanda. Lo qual, ab tota diligèntia, executà l’orde donat per sa alteza, y passà la gent per la barcha de Carsia;5 y sabent que ja lo enemich estave dins la vila, li envià un trompeta manant-li dexàs aquella plaça o, altrament, que executaria tota rigor militar. Y no obstant que lo enemich se oferí a dexar-la donant-li pactes onrrosos, aparegué, al dit senyor compte Xabot, que no devia donar-li tals pactes, per castigar lo atreviment avia tingut de aver ocupada plaça nostra. Y axí, acometé ab gran valor la vila y als enemichs que estaven en ella, en la qual se travà una cruel batalla, de la qual és estat Nostre Senyor servit donar-nos victòria, y àjan morts dos-sens soldats, y presonés més de mil, y dos-sens cavalls, ab lo coronell o governador de dita gent; de manera que tots los que entraren de l’enemich dins dita vila, no n’à escapat ningú de ser mort o pres; y dels nostros sols ne faltaren alguns trenta, entre morts y nafrats.6

Y en aquest tems, sa alteza, considerant la importànsia de la plaça y de guardar y fer espatlles al socorro hi avia enviat, aprés de aver dexada la infanteria y cavalleria nesesària per lo siti de Balaguer, tornà a marchar ab lo restant de l’exèrsit, passant a la vista de Lleyda, a la volta de Flix, y arribà fins a Castelldàsens,7 a ont li arribà la nova de la recuperatió de dita vila de Flix, y, encontinent, se’n tornà a la campanya de Balaguer.

Y en lo matex tems que lo senyor compte Xavot anave a dit socorro y factió, se trobave, en aquellas parts, lo governador de aquells llochs, don Fransesch Cabanyes,8 fill de Barcelona y bon català, lo qual, sabuda la nova de l’enemich, se asegurà de totes les barques del riu y ajuntà tota la gent de aquellas vilas y riberas, que serían alguns tres mil hòmens, ab los quals, y ab los del senyor compte Xabot, envestiren a l’enemich y recuperaren dita plaça, com està dit. De a ont tenim de fer moltes gràties a Nostro Senyor de la victòria nos à donada y del valor que an mostrat los fransesos y catalans en aquesta ocasió, ab què se poden desenganyar que tots som vasalls del nostre chrestianísim rey, que Déu guart.9

Los dits presoners los passaren per Barselona,10 y com en Barcelona n’i avia tans, en aquella ocasió no y volgueren dexar aquexos, sinó que, ab dues ho tres tropas, los passaren en França, per terra;11 y tanbé los que eren en Barcelona, també procuraren, a tropas, a traure’ls-ne y passar-los en França, axí cabos com soldats, per a que no suseís algun enquantre.

En saber la nova en Barcelona de la recuperatió de dita vila, la Siutat féu tres dies salva per los baluarts, ab moltas demostrations de alegria.12 Y també, de altra part, féu selebrar molts aniversaris y mises per a les ànimes, per a que elles nos vàjan proseguint les victòries. També vingué lo dit senyor compte Xavot en Barcelona, a fer relatió de [2v] tot lo que ha passat als senyós consellés,13 que, com la vila era de la Siutat, ell estimà molt aver feta dita diligènsia; y axí, los senyós consellés le y estimaren molt, donant moltes mostres de agraïment, desijant servir-lo en tota ocasió. Y era arribat a tal estat, lo dit senyor compte Xabot, que no era arribat ningun cavaller de França que fos més ben estimat que ell en aquesta terra, perquè era un omo de gran govern y prudènsia, y no comportave que ningú de sos soldats fes ningun dany ni robàs als paisans, per a que los castigave molt rigurosament, y satisfeya tots los danys sabia que avien fet, y axí, era volgut y estimat de tots; y tenia una bella alagàntia y alegria en sa cara.



 

1. A partir d’aquí Parets segueix el fullet següent: Copia de una carta ha escrita un natural de la vila de Gandesa de la castellania de Amposta, del Bisbat de Tortosa, a una amich seu desta Ciutat, fentli a saber lo feliz succes han tingut las armas de sa Magestat Christianissima en lo socorro de la Plaça de Flix, Barcelona, Pere Joan Dexen, 1645 (consultat exemplar de la BC, F. Bon. 5916). La carta està datada el 2 de setembre de 1645 a Gandesa. Sobre la conquesta espanyola i la recuperació francesa de Flix, vegeu J. Sanabre, La acción de Francia..., op. cit., pp. 305-306.

2. o: llegiu «ho».

3. pogué: al ms. «poguer»; corregim d’acord amb el sentit.

4. tres-sens: lletra ratllada al ms. després de la segona essa.

5. Al fullet, «Carcia»; entenem que es refereix al pas de barca de Garcia.

6. El fulletó propagandístic que segueix Parets sembla que rebaixa ostensiblement la quantitat de víctimes d’una conquesta que fou molt sagnant. Magí Sivillà diu que foren fets presoners 1.100 soldats i 80 oficials espanyols, i que les baixes hispanes foren de 500 morts i una gran quantitat de ferits. Per part francocatalana, Sivillà xifra en 2.000 els morts i un nombre indeterminat de ferits, Historia General..., op. cit., p. 813.

7. Actualment Castelldans, municipi de les Garrigues.

8. Cap de les milícies catalanes.

9. Aquí finalitza el fullet que segueix Parets.

10. Els presoners castellans fets a Flix arribaren a Barcelona el dia 15 de setembre de 1645 (MNA, vol. XIV, p. 113).

11. Els presoners eren uns nou-cents, amb uns setanta oficials. Vegeu J. Sanabre, La acción de Francia..., op. cit., p. 306.

12. La notícia de la victòria de Flix la portà Francesc Cabanyes, el qual en feu una primera relació als consellers el dia 6 de setembre (MNA, vol. XIV, p. 109).

13. El comte de Chabot arribà a Barcelona el dia 23 de setembre de 1645 (MNA, vol. XIV, p. 114).


[3.] De com sa alteza tornà en Barselona, del siti de Balaguer

Avent rendit sa alteza la vila de Balaguer —com està dit en lo últim del Llibre Primer, lo qual se dóna notísia de tot lo que passà en dit siti, que fou als 19 de octubre 1645—, disposà totes ses coses y féu acuartelar sa gent, y los camps se retiraren, de una part y altra; y axí, ell també volgué tornar a reposar en Barselona. Y se consertà la entrada per a diumenja, als 29 de octubre 1645; los quals lo isqueren a rebre —los diputats y consellés y demés senyós de la Universitat y Llotja— com si aquell dia entrave de nou, aseptat que no feren exir companyes.

Y axí, ell entrà dit dia per lo portal de Sant Antoni, a ont despararen les artilleries de dit portal y molts mascles1 que avien possats per la muralla, a ont acudí tanta gent que era un judisi. Entraren ab ell molts cabos fransesos, mosur de Sant-Onés,2 y compte Xabot, y altros, tots vestits ab riquísims vestits; lo més sutil era sa alteza, que aportave lo matex vestit que aportave a la campanya, que aportave un coleto fins a mitjas cuxes, guarnit ab puntes de or, y encara estave tot brut de les armes. Y axí, anave al costat del conseller en cap, que anaven acompanyat[s] de molts cavallés de siutat, y se n’anaren per lo carrer del Carme y dret a la Seu, y allí se apeà y féu oratió a Santa Eulària; y se’n tornaren a pujar a cavall, y per la plaça del Rey y carrer de Moncada y Born, y al carrer Ample y dret a sa casa. Y a l’entrar a palàtio, despararen les peses del baluart de Sant Fransesch y molts mascles que y avia per la muralla. Y entrà ab tanta alegria de tots que era gran contento de veure’l, que arribà gros y bo, no obstant la gran calor que avia passada en dita campanya; se ha de pensar que las orations de algunes bones presones lo feren estar bo per a que nos defensàs aquesta terra.3



 

1. mascles: ‘masclets, morterets’.

2. Marquès de Saint-Aunez, mariscal de camp francès.

3. Magí Sivillà ofereix una relació de l’entrada a Barcelona del virrei Harcourt que confirma l’entusiasme popular que reflecteix la crònica de Parets. Les festes van durar tres dies i se celebraren quatre mil misses en honor dels soldats francocatalans morts, Historia General..., op. cit., pp. 822-823.


[4.] Dels consellés que isqueren en Barselona, lo dia de Sant Andreu de l’any 1645, per lo any 1646

Hisqué conseller en cap, dit any de 1645, don Phelip Sorribes menor;1 y conseller segon fou Fransisco Vila, siutadà; y conseller ters fou misser Monfar,2 siutadà; y conseller quart fou Lluís Claresvalls, mercader; y conseller quint fou Lluís Bataller, notari; y conseller sisè fou Pere Bofarull, texidor de lli (a bé que no·n feya, sinó que negosiave ab mantos).3 Y lo dit Bofarull, los primés dies pasada la Pasqua de Resurechsió, morí,4 y en son lloch hisqué Narsís Costa, corder.



 

1. Felip de Sorribes i Rovira, fill de Felip Sorribes i Descoll. Sobre la nissaga dels Sorribes i la revolució catalana, vegeu Antoni Simon i Tarrés, Pau Claris, líder d’una classe revolucionària, Barcelona, 2008, pp. 157-158.

2. Monfar: precedit d’un espai en blanc al ms. per al nom de pila; es tracta de Joan Baptista Montfar i Sors.

3. Els obrers foren: «Francesc Bonaventura de Gualbes; Pau Bertran mercader» (MNA, vol. XIV, p. 132). Tot sembla indicar que aquesta insaculació fou tutelada per Pèire de Marca i Josep Margarit. Magí Sivillà testimonia que «El día de San Andrés, después que se hubo puesto todo cuidado en el escrutinio de las bolsas, havían de salir conselleres que no fuessen en alguna manera sospechosos contra la provincia, según se havía escrito des de la campaña días havía el virrey, y havían insinuado, con los conselleres, el governador y Marca», Historia General..., op. cit., p. 825.

4. morí: escrit a la interlínia.


1646

[5.] De com entrà en Barselona la vireyna,1 muller del serenísim compte de Aucourt, virey y capità general de Catalunya y cavallerís major de sa magestat crestianísima2

Abans que sa alteza no se n’anàs en la campanya de Balaguer ja tenia intent de fer venir a sa muller en Barselona, per la qual feya fer grans obras en son palàtio, la qual se avia de aposentar a la casa del duch de Cardona; y per lo matex intent, com lo virey sols posave a la casa del compte de Santa Coloma, féu fer un pont al carrer Ample que passave de la una casa a l’altra, per poder tenir comunicatió la una casa a l’altra; y féu obrar molts gentils cuartos, per a ont avia de estar dita senyora, ab molta regola3 valentiana per terra, y, per moltes parts, les sues armes. Avia també fet adobar y encañysar tot lo ort de dita casa, y del cuarto de dita vireyna, per una escala, podien baxar a dit ort. Avien-li adresada la sala a ont avia de tenir les visites, molt ricament: primera-[3r]ment, estave tota rodada de finestres grans, ab ses rexes, y totas vedrieres, que encara que fos tancat parexia que tot fos hubert, per la gran claror de les vedrieres; y per dit aposento exien a un terradet, a l’igual del matex sostro, tot fet de regola valensiana y balustrades de ferro per lo entorn, y tota la barana de dita exida, tota plena de te[s]ts de clavellinas y rosers y altres flors, de modo que era un gentil recreo. Y la dita quadra4 era tota quadrada, molt espayosa, y tenia fet lo sostro a la genovesa, y tot pintat, fet a modo de un sel ab molta varietat de ausells de totas maneres, que estaven volant; y tot lo entorn de dit sostro, corria una cornisa, també de pinzell, ab sos quartos y columnas ab ses istòries pintades, y ab portalades y frontespisis, y, ab moltes parts, pintades les armes de dit senyor virey, de modo que totes les parets estaven de pintura molt ricament. Avien-li parat, en dita quadra, un famós llit de domàs vert, tot de sarrells de plata y tot daurat, que era per lo matex rey; y per un gran tros entorn de dit llit, avían feta una balustrada, de alguns quatre ho sis palms de alsada, tota daurada, que rodave a quatre pases de dit llit. Avie-y, en dita istànsia, una xemanea feta dintre la paret, que·s tancave ab ses portes, a modo de xemaneya fransesa, que en lo ivern sempre hi tenían foch; y per totes les istànsies y cambres de dita casa avían fetas de aquexa[s] ximeneyas. Avien posat també, en dita istànsia, un ric doser de brocat ab un estrado desota, y ab sa cadira, tota guarnida, encarnada, de domàs, ab un palm ho dos més alta que la sala; y aquex era lo lloch a ont avia de estar dita senyora ab les visites. Y tot lo entorn de dita quadra no y avia altra cadira, sinó que estave rodada de uns tamborets, fets a modo de tisora, de domàs vert, y tots encotonats; y per terra, tot catifas y mols coxins de vellut carmesí per a seure las damas, que, com la senyora era prinsesa, ningú seya en cadira allà a ont ella era. També en la istànsia a ont ella menjave estave també molt ricament posada de tapisseria de rras, y tanbé hi avia un doser ab una cadira desota, que també menjave bax de dit doser; estave tan ben adornada que era cosa de mirar. Que també féu fer aquella galeria llarga que hix al pla de Sant Fransesch, ab set finestres, tota rajola valentiana per terra, y lo sostro fet a modo de alcova, y tot molt blanch. Y aver de dir les hobres que dit senyor manà fer en dita casa, seria may acabar.

En estar la dita casa a punt per a que la dita senyora pug[u]és aposentar-s’i, se consertà la diada de la entrada, que fou als dimecres, als 7 de fabrer 1646. La qual senyora passà molts grans frets y moltes neus per lo camí, que féu un ivern molt fret, y venint de camí tan lluny y aver de passar terres tan fredes, és sert que avían de sentir molt fret. Abans que ella no entràs en Catalunya, ja se n’anaren moltes dames de assí a rebre-la en Perpinyà, ab moltes gales y vestits riquísims, y molts cavallers; y axí, la reberen en Perpinyà, a ont se li feren moltas festes, y per totes les siutats y llochs que passave tanbé se li feyen moltas festes y molts presens. Lo virey li anà a fer la primera visita a Ostalrich, a ont vingué ab ella fins a Granollés, y ap[r]és vingué en Barcelona. Y lo dia abans no entràs assí, també la anà a veure en Sant Andreu, a ont la rebé; y, aprés de éser-se folgat un bon rato ab ella, pujà a cavall, ab altros cavallés que l’acompanyaven y lo governador, y se n’entrà en siutat.

Y lo endamà, com tinch dit, que fou als 7 de fabrer 1646, fou lo dia que entrà en Barselona. Avia desliberat la Siutat de que se li fes la matexa entrada com a son marit. Y entrà per lo portal de l’Àngel. Avien avisat, per dita entrada, tots los quatre tèrsios de les companyes de la Siutat, que són los ofisials d’ella, y des de la Creu de Jesús,5 tot lo camí y carrés, tots estaven posats en ala, y per les plaçes y llochs amples avien formats escuadrons. Isqueren-la a rebre, a la Creu de Jesús, los senyós consellés y diputats y demés tribunals, com si entrave lo matex virey, acompanyantla fins a son palàtio.

Lo modo que ella entrà fou: que anaven devant los tres trompetes de sa alteza, ab ses llureyes, y aprés, quatre alacaios grans, ab sa llureya blava y ses visarmes;6 aprés venien dotze azèmilas carregades ab los rebostés de sa alteza; aprés venían molts cavallés catalans y fransesos, que, com alesores les campanyes estaven retirades, se trobaven molts cavallés y offisials de guerra dins Barcelona, los quals avían tretes unes riquísimes galas, tan catalans com fransesos, los quals eren molts; aprés venien los senyós consellés, ab sos cavalls y ab sa acostumada senyoria. Y lo conseller en cap, don Fransesch Sorribes, anave lo últim de tots, al costat de la vireyna, la qual anave7 ab una llitera de vellut carmesí, tota taxonada [3v] de tatxes daurades, ab molts sarrells y pasamans de or; y anave, la llitera, tota descuberta de dal, com la que entrà en Barselona la reyna de Ungria,8 de modo que totom la podia ben vèurer: era una delicada senyora, molt polida, y una cara molt onesta, y jove, ab una cara molt alegre demostrant voler molt aquesta terra. Anaven, entorn de dita llitera, molts patjes de sa alteza que aportaven la llureya blava y calsatirats, que és de la matexa llureya del rey, que, com ell és cavallerís major del rey, lo rey li avie donats 24 alacayos de sa llureya; anaven-i també molts soldats de cavall de la guarda de sa alteza, y son capità de la guarda. Y tras9 de la llitera de sa alteza venia la sua carroça, ab sis riquísims cavalls blanchs, y era tota de vellut carmesí: lo cobertor y portaleras, y dintre y fora; y estave, per sobre de dita carroça, tota guarnida de unes franges de or y plata que tenían tres dits de ample, y uns sarrells, per dintre y fora, que tenían més de un palm de llarch; la guarnisió que y avia dintre era cosa que pasmave; y era molt grandísima y era molt millor que la que aportave lo rey de Castella ni la reyna de Ungria en Barselona. Dins de dita carroça anave la aya y les damas de dita senyora, les quals eren molt gentils dones: avie-n’hi sis ho vuyt. Y aprés venia altra carroça ab altres criades. Y aprés, les carroças de les damas de assí que les eren anadas a rebre, que no la dexaren fins que fou a palàtio.

Lo camí que féu dita senyora, des del portal fins a palàtio, fou aquest: que entrà per lo portal de l’Àngel, com tinch dit, y per la plaça de Sant·Ana y casa del marquès de Aytona,10 y per lo carrer dels Botés y plaça Nova, y devant lo Palau del Bisbe y per lo pla de la Seu, y devant lo Palau del Rey y plaça del Rey, y Bòria, y capella d’En Marqús, y per lo carrer de Moncada y Born y Vedriaria, y devant la Sala de les Armes y Clavaguera de Llotja, y se n’entrà per los Canvis y hisqué al carrer Ample, y dret a palàtio, a ont lo virey la estave aguardant. Però lo virey ja l’anà a vèurer sobre lo portal de l’Àngel, dins la capella de l’Àngel Custodi,11 per vèurer-la entrar; no que estàs que totom lo pogués vèurer, sinó que la volgué vèurer entrar, y vèurer lo gran concurs de gent que y avia acudida, que no·s pot encarir ab lletra la gran gent que y avia acudida; y com la vireyna fou entrada, lo virey se posà en lo cotxo y per altra via se n’anà a palàtio, aguardant-la fins que entrà en casa.

En lo punt que sa alteza entrà, tirà tota la artilleria que per aquex efecte avien posada per tota aquella muralla, y aprés, seg[u]idament, de una part y altra, tiraren tots los baluarts y torres, y per tot lo camí dit que dita senyora passà, sempre estaven desparant los12 mosquets y arcabusos, que tot se n’entrava; y a l’entrar de sa casa, allà al baluart de Sant Francesc, també hi avían posades moltas artilleries y molts mascles que tots despararen, de tal manera que, de contínua, no parexia sinó que tot era un tro. De aquex modo arribà en son palàtio. Déu los déxia estar molts anys en aquesta terra, que, si Déu li dóna vida al virey, ell nos traurà la guerra de Catalunya.

Y axí, fou una entrada tan regosijada y tan aplaudida de tot lo poble com fins assí se’n sia feta en Barcelona.



 

1. Margarida de Lorena.

2. La relació de Parets es pot contrastar i ampliar amb la que ofereix Magí Sivillà, «De la llegada en Barcelona de la Sereníssima Condesa de Harcourt en Perpiñán, Gerona y Barcelona, y de la fiesta que la Deputación en su Casa y el governador de Cataluña en la Llotja de Barcelona, le dieron ostentosas», Historia General..., op. cit., pp. 842-847.

3. regola: llegiu «rajola».

4. quadra: ‘sala gran’.

5. Prop del portal de l’Àngel. Vegeu Agustí Duran i Sanpere, Barcelona i la seva història, 3 vols., Barcelona, 1972-1975, vol. I, p. 617.

6. La visarma es considera l’antecedent de l’alabarda.

7. anave: seguit de «al cos», ratllat.

8. Es refereix a Maria d’Àustria, filla de Felip III de Castella i de Margarida d’Àustria. Casada amb Ferran III, rei d’Hongria, vingué a Barcelona, el febrer de 1630, per embarcar-se. Vegeu el cap. 30 del Llibre Primer (ff. 26v i seg.).

9. tras: al ms. «tros»; corregim d’acord amb el sentit.

10. Casa Gralla, al carrer de la Portaferrissa.

11. Damunt del portal de l’Àngel hi havia una capella on es venerava la imatge de pedra de l’Àngel de la Guarda de la Ciutat.

12. los: al ms. «las»; a continuació «artill», ratllat.


[6.] De las alimàries y festes que·s feren en Barselona en la vinguda de dita senyora, la qual se anomenave Margarida de Lorena, prinsesa de Aucourt

És cosa ja sabuda (ho si no u saben ho trobaran escrit en lo Llibre Primer que tinch escrit), de les carnestoltes que tots los anys se feyen en Barselona los dies de Carnestoltes —que los qui no u an vist no u poden dir ni·s pot donar entenent—: les grans mascres y saraus y balls que y avia en Barcelona, los tres dies de Carnestoltes; les grans cobles de músichs que per tots los carrés hi avia; les grans gales y vestits que aquells dies exien; de tal modo que per tot lo món eren salebrades les carnestoltes de Barselona, y de moltes parts del món venien a veure-les. Y lo pijor que era, per abreviar rahons, que aquells dies se feyen grans maldats y vellaqueries en la siutat, de tal modo que parexia un ginebre;1 y se feyen moltas ofensas a Déu nostre senyor.2

Y per lo matex cas com en lo any 1641 lo exèrsit dels castellans vingué sobre Barselona, entre altres vots y promeses que la siutat féu, fou llevar les carnestoltes y que no·s puguesen fer ningunes festes en nom de Carnestoltes, sinó que, lo que la Siutat gastave aquexos dies ab teya y música, ho co-[4r]mutaren a obres pies y aniversaris per a les ànimes, que se selebraven tots los tres dies y se avían de continuar per a que Nostro Senyor nos donàs victòries quantra nostros enemichs.3

Y axí, vista la ocasió de la vinguda de aquesta senyora en lo tems de Carnestoltes —que lo dia que ella entrà era la vegília del Dijous Llarder—, y desijant la Siutat fer-li totes les festes que se li porien fer per alegrar-la y demostrar-li lo amor li té la terra, y agrair-li la mersè nos fa en venir de tan lluny a onrrar aquesta terra, volgueren-li fer carnestoltes; però no fou possible poder rompre lo vot que la siutat tenia fet, per a que Nostro Señor no·ns pagàs: que si fins assí nos avia ajudat y era estat de nostra part, que, per aquex respecte, no·ns giràs la cara y no·ns sucseÿsen moltes altres desdiches.

Y axí determinà, la Siutat y savi Consell, de que se li fesen tres dias festes, de aquest modo: no que fos en nom de Carnestoltes ni que y pogués aver mascres, sinó que·s fesen alimàries tres dies, so és: dimecres, dijous y divendres; y la Siutat féu posar graelles y llanternes per tots los llochs a ont acostuma, y moltes cobles de música ab sos catafals.

Y axí se feren, que fou als 7 y 8, 9 de dit mes de fabrer 1646, a ont totom féu moltes alimàries y moltes ballades, ab grans festes y alegries y molt4 concurs de gent. Y lo segon dia de ditas festes, que fou lo dijous al vespre, se féu una cavalcada per siutat que era cosa de vèurer, ab gran cantitat de atxes y trompetes: anave-y lo floret de tans cabos fransesos y cabos de la cavalleria catalana que·s trobaven en Barcelona, y tota la nobleza de Barcelona vestits ab unes gales que may s’era vist. Anaven-hi los senyós consellés y diputats, ab ses mases y insígnies; lo virey anave al mitx del conseller en cap y diputat eclesiàstich: lo conseller a la mà dreta y lo diputat a la esquerra; sa alteza aportave un vestit y capa que tot estave cubert de or, que no·s podia gaira divisar de quin color era; los demés consellés y diputats anaven detràs, agraduats ab lo nebot de sa alteza y compte Xabot y demés cabos fransesos, y ab tanta multitut de atxes que la nit parexia dia. Tras de aquesta cavalcada anave lo governador, don Juseph Margarit y Biure,5 ab lo marquès de La Trusa,6 que, com lo governador aportave dol fresch de sa muller, anave tot negre, y axí anave detràs de tots. De aquest modo seguiren tota Barselona fins que fou prop de mitjanit, estant tots los carrés llums y graelles; en particular, la Vedrieria7 se n’aportave la palma,8 que tota estave llànties y llums que parexia un foch.

Lo primer sarau que·s féu a sa alteza fou lo disapte vinent, ho lo divendres,9 a la Sala dels Reys de la Diputasió, a ont l’avien adresada molt ricament de tapisaria, y molts salamons,10 que parexia que fos dia. Anaren-hi las damas de assí, tan ricament adreçades com se pot desijar y pensar. Y a les nou hores hi anaren lo virey y vireyna, cada hu de per si, ab ses guardas de carrabinés acostumades, ab moltes atxes. Y, en éser-hi ells, comensaren les danses, ab les músiques sordes y molt suaus, que parexia un paradís. Però fou tanta la gent que y acudí que agueren de tancar les portes, ab moltes guardes y molts quefers. Y axí, durà dit sarau fins que fou matinada; y aparagué molt bé a tots.



 

1. ginebre: «ginebra», ‘confusió, desordre’ (DCVB, s. v., 2).

2. Sobre aquesta dimensió cívica i popular del carnestoltes barceloní, vegeu Mireia Campabadal, «El carnestoltes a la Barcelona de l’Edat Moderna: cultura cívica, tradició literària i transgressió social», Barcelona. Quaderns d’Història, 9 (2003), pp. 109-132.

3. Concretament, la decisió de llevar les carnestoltes i fer una processó anual per Santa Eulàlia es prengué el dimarts dia 8 de gener de 1641, quan Barcelona estava sota l’amenaça de l’exèrcit del marquès de Los Vélez. Vegeu MNA, vol. XII, p. 586.

4. molt: al ms. «molts»; corregim d’acord amb el sentit.

5. Josep Margarit i de Biure (1602-1685), governador de Catalunya (1641-1659). Sobre aquest personatge clau de la Guerra dels Segadors, vegeu fonamentalment: Josep Pella i Forgas, Un català il·lustre: D. Joseph Margarit i Biure, Girona, Impremta Vicens Dorca, 1876; Félix Pasquier, «Don Joseph Margarit d’Aguilar: Gouverneur de Barcelone. Notice suivie de documents sur la guerre de Catalogne (1641-1659)», Bulletin philologique et historique (jusqu’à 1715) du Comité des travaux historiques et scientifiques (1923), pp. 223-348; així com l’estudi, traducció i edició de la crònica de Margarit sobre la fase final de la Guerra dels Segadors, que recentment ha realitzat Pere Cristòfol Escorsa, La fi de la Guerra dels Segadors. El setge de Barcelona (1651-1652). La crònica del governador Josep Margarit i de Biure, Sant Vicenç de Castellet, 2020. Específicament sobre la nissaga dels Margarit, vegeu Manel Güell, Els Margarit de Castell d’Empordà. Família, noblesa i patrimoni a l’època moderna, Barcelona, 2011.

6. Marquès de La Trousse, mariscal de camp francès.

7. Carrer de la Vidrieria, que uneix la plaça del Born amb la de les Olles.

8. palma: al ms. «palla»; corregim d’acord amb el sentit.

9. Parets no és del tot precís. El sarau fou el dijous dia 8 de febrer. Els DGC (vol. VI, p. 126) concreten que «la festa començà entre les vuit y nou horas de la nit, y se acabà a la una».

10. salamons: «salomons», ‘canelobres de molts braços, sense peu, penjats del sostre’.


[7.] De la momaria1 y sarau que se li féu a Llotja

Abans que sa alteza no arribàs en Barselona, les damas y cavallés consertaren una bella festa per dita senyora, a ont avían de fer sarau y momaria y tornetx. Y per a dita festa, no trobaren lloch més al propòsit y més espayós que fou la Llotja dels mercadés, que és lloch prou ample y prou espayós. Y axí, uns quans d[i]es abans, hi treballaren molts dies en adressar dit puesto: primerament estaven, dites parets y columnas, tot cubert de draps de rras, del modo que solen adresar dit lloch lo dia de Nostra Senyora de Setembre, quant los mercadés fan la festa; y aprés, al capdemunt de dita estànsia, allà a ont se sol fer lo altar, aquí feren los estrados per sas altezas —en un lloch alt de a ont se podia2 veure, de cap a cap, tota la sala—, ab son doser; y des de allí fins en terra, una devallada de pots,3 totes cubertes de draps de rras, a ont podien estar asentades totes les damas del sarau. Los catafals que avían fets en dit lloch eren cosa de mirar, per a que, des de mitja paret de dita estànsia, avien fet un biax de esgraonades fins arribar en terra, que tocave a las columnas de dita sala, de la una part y altra, de tal modo que sols restave, per a fer dita festa, lo lloch que y ha entre les dues rengles de columnes, que és lo mitx de dita sala; tot lo demés, de una part y altra, tot eren catafals a ont hi podien estar deu mil presones.

Avien posada dita sala, de salamons tan espessos, que ere més clar que lo mitx del dia. Per lo entorn de les columnes del mitx avien fetes unes trasses y encaxos de fusta que estaven totes rodades de atxes, les unes sobre les altres, fins a la cornisa, y, per lo mitx de dites atxes, molts siris grossos, de modo que s’i cremà molt gran cantitat de sera.

Consertà’s la diada de dita festa lo dia de Santa Eulària, que és als 12 de fabrer 1646, y era lo dilluns de Carnestoltes al vespre. Y la dita senyora vireyna anà a vèurer la [4v] solemna professó que la siutat té votada de fer, per tal diada, tots los anys. Y la anà a vèurer a casa de Jaume Bru,4 tresorer, que estave a la plaseta dels Sombrarés.5 Y lo virey seguia dita professó ab una entorxa en la mà. Y aprés que fou feta dita professó y agueren sopat, acudiren les dames y la gent a dit lloch: anaren-hi los consellés y diputats, y tot lo més prinsipal de Barselona, y tanta multitut de gent que, a la porta, se posaven jutjes de la Audiènsia ab espases nues y pistoles en les mans, y encara no·n podían ser senyós. Arribaren les dames de la momeria, ab sos cotxos, les quals eren ab dues quadrilles. Que de la una era lo cap, de les casadas, dona Lluïsa d’Ardena, muller de don Juseph d’Ardena,6 les quals anaven totes vestides de brillans de encarnat y plata, ab uns turbans del matex en lo cap, ab moltes plomes blanques y encarnades, ab molt or y perlas y pesses riques per dits turbans; anaven molt escollades,7 ab riquísimes gargantilles y arrecades, casi a tall8 de turchs; anaven tan ricament posades que no·s pot dir ab ploma. L’altra quadrilla, de les donzelles, també eren sis, y era lo cap d’elles dona Rafela Margarit, filla de don Juseph Margarit, governador de Catalunya; anaven del matex tall de les altres sis, sinó que los colós eren diferens, que los blillans eren de blau y plata. També anaven molt ricament posades de gargantilles y turbans, y les plomes també eren blau y blanc. Los cavallés que avían de fer la momaria y dansar ab dites damas també eren dues quadrilles: sis casats y sis fadrins, tots també vestits —cada cuadrilla— de les9 matexes colós y brillans; los fadrins avien de dansar ab les casades y los casats ab les donzelles; y lo cap dels casats ere10 don Juseph Margarit, governador, y lo cap dels fadrins ere11 don Hieroni Tamarit;12 anaven també ab turbans y plomes com les dames, ab moltes bronjas13 y pesses per los turbans. Aportaven, cada hu dels dotze cavallés y dames, una entorxa cada hu, daurades y pintades de la matexa color dels vestits. Ademés de les dites dames y cavallés de la momaria n’i avia molts de altros, vestides de molta gala y or —com ab altros saraus ordinaris—, també per a dansar.

En estar a punt tot, que fou a les vuyt ho nou ores de la nit, varen venir sas altezas: la vireyna entrà per la porta dels Tarongés,14 y lo virey entrà per part de darrera, que venia exí a l’endret del15 doser per una escala que avien feta de part darrera —una a cada part— a dues finestres que y ha de la part del General.16 Y axí, en ser asentats y posats ab sos estrados, bax del dosser, comensaren la festa. Estave aquella quadra tan plena de gent y ab tans de llums y ab tanta riquesa de damas tan ricament posades, que no y avia més que desijar. Y axí, primerament, fou lo sarau ab moltes danses, y un catafalet en lo mitx, arrimat a un pilar, per los músichs, los quals eren molts ab molta diversitat de instrumens, que, com lo lloch era gran, era manester que los músichs fosen molts. Aprés que agueren molt dansat, feren la momeria: los cavallés entraren, sis de cada part, per les dues escales que tinch dites que lo virey pujà, y les dotze damas entraren per l’altra part de l’ort, tots ab ses entorxes ensesas, y se vingueren a encontrar en lo mitx; y aprés de aver feta la deguda cortesia a sas altesas, comensaren lo ball, lo qual anaven tan brillans y resplandens, y ab les atxes que aportaven, que aparagué molt bé. Durà aquex ball serca de una grossa ora, y aprés tornaren altre vegada a proseguir les danses. Y los dits dotze cavallés de la momeria se n’entraren a armar-se, ab petos y seladas, ab molta ploma, y sis de cada part feren un rich tornetx. Y a l’últim, una famosa folla,17 ab sos tabals y trompetes, com si fosen los tornetx se solien fer altro tems en lo Born.

Lo millor de tota aquexa festa fou la col·lessió,18 que sa alteza prengué a son càrrech de fer-la fer y pagar-la; y per dit effecte manà fer quaranta robas de confitura càndida del millor offissial de Barcelona, que y avia de tota manera de comfitura y pastes reyals, y totes les comfitures comfitades en sucre que se sàpien anomenà, lo qual costave molt grandísims ducats. Y en lo mitx de dita festa, hisqueren molts cavallés en cos, ab ses basines, anant servint y galanteant les damas, que era cosa de mirar; y exien de dins la istànsia del Dret Nou, a ont se eren ordenades y posades a punt dites basines.

Seria may acabar aver de espasificar tota la dita festa,19 sols diré que, en Barselona, avia molts anys que no s’era feta una festa més bonica. Durà, dita festa, fins a les quatre oras de la matinada, que casi era dia, la qual anà ab molt gust y contento de tots. Y no s’i prengué ningun dany, per aver-i tan gran concurs de gent, si no fou un soldat de la guarda de sa alteza que, tenint la carrabina la culata en terra, se li desparà y li pagà a les barres, y va morir dins de una ora; y no s’i rebé altro dany. [5r]



 

1. momaria: «momeria», ‘dansa mímica’.

2. podia: al ms. «podian»; corregim d’acord amb el sentit.

3. pots: llegiu «posts».

4. Jaume Bru, ciutadà honrat de Barcelona, havia estat un dels ostatges enviats a França el novembre de 1640.

5. Prop de Santa Maria del Mar.

6. Josep d’Ardena i de Sabastida (1611-1677) pertanyia a una nissaga originària de l’Alt Empordà i s’havia maridat amb Lluïsa d’Aragó. Enfrontat a Josep Margarit, tingué un destacat protagonisme militar durant la Guerra dels Segadors; vegeu A. Simon i Tarrés, Pau Claris, líder..., op. cit., pp. 140-143.

7. escollades: ‘escotades’.

8. tall: al ms. «talls»; corregim d’acord amb el sentit.

9. de les: al ms. «des»; corregim d’acord amb el sentit.

10. ere: al ms. «eren»; corregim d’acord amb el sentit.

11. ere: al ms. «eren».

12. Jeroni Tamarit i Tafurer, fill de Francesc de Tamarit.

13. bronjas: «bronges», ‘borles’.

14. L’antic jardí dels Tarongers, a l’actual pati de la Llotja.

15. del: al ms. «dels».

16. Es refereix a la Casa del General o Casa de la Bolla, al pla de la Llotja.

17. folla: ‘part d’un torneig en què dues quadrilles batallaven desordenadament’ (cast.).

18. col·lessió: llegiu «col·lació».

19. El MNA ofereix una relació molt detallada d’aquesta festa (vol. XIV, pp. 158-161).


[8.] Lo descubrir-se la trassió que y avia en Barselona; y de alguns que·n sentensiaren

Abans de posar-me ab los de la trasió descuberta de Barselona, serà bé dir de alguns altros que foren sentensiats abans per mal afectes a la pàtria. Y axí, entre Tots Sans ho abans de Tots Sans, que encara sa alteza no era tornat de la campanya del rendiment de Balaguer, sentensiaren a penyar1 a Agustí Llanusa, fill de Barselona; y era sebater, que avia tingut botiga als Escudellés, y era casat, y era estat sargento del batalló ho de les companyes que la Siutat avia fetes per campanya; y un dia, per ses brivoneries ho per ses arrogànties —que era homo molt altiu—, va llogar una mula en Barcelona y se’n passà als enemichs de Tarragona, y de allí se’n passà a Lleyda y prengué les armes quantra Catalunya; y tenint los nostros lo siti en Balaguer, lo prengueren, des de Fraga a Lleyda, que acompanyave un comboy, y lo aportaren en Barcelona; y sempre digué que ell no conexia altro rey sinó lo de Castella, y que per ell volia morir. Y axí, fou condemnat per lo asesor de la capitaneria, y fou aportat a la forca des de la Drasana, a ont acudí gran concurs de gent perquè era omo molt conegut de tota Barselona.2

Aprés d’ell, donaren garrot, a la plaça dels Traÿdors,3 a un cardador de assí, perquè aportave cartes de Lleyda y Balaguer así en Barselona, a alguns brivons mal intensionats; y axí, aquest fou condemnat per lo juý de proms y lo tragueren de la presó.

En éser tornat sa alteza del rendiment de Balaguer, féu donar garrot a un miser de Lleyda que·s deya misser Parallàs,4 lo qual, en lo siti de Balagué,5 s’i trobave dins dita plaça y féu molts mals offisis y moltes crueltats quantra los naturals de dita vila, que·s foren rendits alguns dies abans sinó per ell; y axí, en éser rendida, va fugir de dintre, y lo virey donà orde en fer-lo sercar, que ja·n tenia notísia dels mals offisis que avia fets. Y axí, lo prengueren que se n’anave devés Aragó, y fou aportat en Barselona; y, en ser arribat sa alteza, fou condemnat a donar un garrot en la plaça dels Traÿdors; y se li fou donada terra, y als demun dits tanbé.

Aprés, féu donar garrot a dos cavallés molt galans, jóvens; la hu se deya don Juseph Torres,6 de Balaguer, y l’altro se deya don Ramon Quexàs, de Puigserdà o de l’Empurdà.7 Y aquexos, per éser estats soldats del batalló y éser-se’n passats a l’enemich, y aver preses les armes quantre la pàtria. Y se’ls fou donat garrot a la plaça dels Traÿdós.8

Als 22 de janer 1646, se donà garrot, a la plaça dels Traÿdós, a don Diego Areny,9 lo qual tenia molt bons parens en Barselona, y era estat sargento major del batalló, y un dia, per serta malísia, se’n passà als enemichs y prengué les armes quantre nosaltros; y lo prengueren y fou donat garrot; y era un galant jove.

Ara anem als cabos que sentensiaren de la trasió que s’era ordenada en Barcelona als 15 de agost 1645, la qual està escrita atràs, en lo primer capítol del present llibre. Y se descubrí de aquesta manera: com ab una cosa secreta y ha de caber molta gent, és molt fàsil de descubrir-se, major en una cosa de tanta importànsia com era aquesta, que hi cabia molta gent y de molt granada; y com veien que lo virey feya tanta justítia y que castigave tan rigurosament als mal efectes y als traÿdós, y com hi cabia tanta gent, la hu no estave segur de l’altre, y tenien por de éser descuberts y castigats. Y axí, lo primer que se asegurà de aquest cas fou don Jayme Magarola,10 lo qual se descubrí a don Feliph Capons,11 jutje del reyal consell, y los dos se n’anaren a sa alteza, y allí, molt secretament, denunsià tot lo cas y descubrí moltes presones. Y de prompte prengueren a misser Amigant,12 y a misser Juseph Farrer,13 y a Honofre Aquiles,14 mercader, y lo batlle de Mataró, que estave arastat en Barcelona per altres coses, que·s deya T. Fornells.15 Y també volgueren pendre a misser Miquel Serra, notari de Barselona, que també era dels prinsipals, y los escapà y no·s trobà més. Lo dit Nofre Aquiles també era fugit, però no pogué exir de Barcelona perquè de prompte lo virey manà als senyós consellés que posasen molt bones guardes als portals, de gent de les comfraries y de Consell de Sent, per a que no dexasen exir ningú dels suspitosos, los quals ja se sabia qui eren; y féu fer molt bones crides, molt riguroses, a pena de la vida qui·ls donaria favor ni ajuda, ni qui no·ls descubriria; y aprés, fent crides donant premis de dinés y òmens fora de mal a qui·ls descubriria; y axí, ab aquexa diligèntia, totom estave sercant. Y trobaren, y fou descubert, lo dit Nofre Aquiles, que era al monestir del Carme; y tenia espia molt bona, y en saber-o lo virey, ell matex en persona [5v] se posà a la carroça ab sa guarda y un alguasil, sens saber a ont anave, a las nou hores de la matinada, acompanyat de la espia que sabia molt bé a ont estave amagat, se n’anà a dit monestí del Carme; y lo matex virey lo prengué, que estave detràs lo altar major, que, sinó que le y saberen, ningú le y aguera anat a sercar.16 Y axí, lo virey lo féu posar a un cotxo, y lo virey se n’anà primer a palàtio, y aprés hi aportaren dit Nofre Aquiles; y era un omo que tractave molt familiarment ab lo virey y ab los fransesos més granats, que era homo molt negosiant y demostrave, en lo exterior, tenir gran zel a la pàtria, y tenia la trasió en lo cos. Y estimà molt lo virey aver-lo pres, per éser-li amic y anar-li ab tanta trasió. Y tots los que prenían per aquex efecte los aportaven a palàtio, dividits, cada hu en son aposento —y lo virey los feya lo gasto—, y tenint-hi sempre guardes de vista, pena de la vida, que no·ls dexasen parlar ab ningú; y ho castigà de tal manera, que a un soldat de sa guarda que tenia en guarda lo batlle de Mataró, perquè ho fos per amistat ho per interès, que li aportà un tinter y ploma y paper per escríurer a sa muller ho en altra presona, vingut a orelles de sa alteza y averiguat lo cas, de prompte lo féu aportar a penjar a les forques, sens poder-i aver remisió ninguna; y axí, ningú no s’i burlave.

Aquexos que tinch anomenats eren los prinsipals del cas y traçadós de la trasió, a bé que·n prengueren molts altros, los quals no reberen mort; y eren estats induïts per los dits cabos, a bé que no consentiren en la trasió, però, per saber-o y no aver-o descubert, n’i agué de desterrats y altros en galera, com per avall se dirà.

Tinguts que tingueren dits presos, lo virey se donà molta pressa en fer-los fer la causa. Y lo primer que fou sentensiat fou lo batlle de Mataró; y la sentènsia fou: que se li fos donat garrot en la plaça dels Traÿdors y, aprés, llevat lo cap y posat en una gàbia de ferro, y fet quartos y aportats a la Creu Cuberta, y confiscats los béns, y arrasada la casa en Mataró, y sembrat sal. Y axí, llegida dita sentènsia en lo palàsio del virey, devant sa alteza, en lo punt fou aportat, dit batlle de Mataró, en les carçes reyals, a ont fou turmentat; lo qual descubrí molta gent y ne prengueren alguns. Y disapte, als 317 de mars 1646, fou executada dita sentènsia y aportat, ab carretó, per la Bòria avall;18 y ell fou lo primer que fou donat garrot, a un catafal alt que feren entre Llotja y lo General, que és la plaça dels Traÿdós, a ont acudí molt gran concurs de gent. Y axí, se li fou donat lo garrot; y llevat lo cap y posat en gàbia, y la posaren en lo General, alt, en lo mitx de la paret, de la part que mira a llevant; y fou fets quartos y aportats a la Creu Cuberta; lo demés dels béns y casa, anaren a fer en Mataró, que allà tenia los béns y casa.

Lo segon que fou sentensiat fou Honofre Aquiles, mercader, lo qual fou condemnat en la matexa forma que lo batlle de Mataró, sinó que, ab lo turment, negossià que descubriria algunes coses si li mudaven la sentènsia. Y axí se li consedí que, sols no demanàs la vida, que en lo demés se li faria molta cortesia; y axí, se li consedí de que no se li fos llevat lo cap, ni fet quartos, sinó que se li donave terra sagrada, y que, a un bestart19 que tenia, que se li avían de donar do-sentes lliures cada any, y que a sa muller no se li avia de llevar ninguna cosa, ni que la casa no se li fos espatllada, que era una bella casa; y era omo de molta azienda; y estave a un cantó del carer de Baseya,20 qui gira, anant de la Argenteria a les escales de Caçador;21 y tenia molts germans, axí caputxins capellans y monjas caputxines, los quals pregaren molt per ell, y no y agué ningun remey. Y axí, fou donat garrot en dit catafal de la plaça dels Traÿdors, disapte, als 17 de mars 1646, y de allí fou aportat en sa casa, a ont los seus li volgueren fer sepultura de ostentasió. Y sabut per lo virey, los envià a dir que si se li feya sepultura onrrosa, que·l faria desoterrar y·n faria fer quartos: que persones que moren tan infamament no se’ls ha de fer sepultura onrrosa; y axí, de bella nit, fou aportat en lo monestir de Jesús, molt secretament.

Lo terser que fou sentensiat fou misser Juseph Ferrer, lo qual se li donà garrot en dit catafal, als 7 de abril 1646. Y se li atorgà lo matex que a Honofre Aquiles; y fou enterrat en Santa Catarina, secretament. Y era homo que, de un pobre estudiant, avia vingut a tenir molta azienda, y lo treni22 abans era estat oïdor de la Diputasió y vuy era assesor [6r] de la Diputasió, de tal modo que privave molt en aquella casa y en Barselona; que, esent-se execat de la pols de la terra, no sé en què volia arribar, més del que tenia.

Disapte, als 14 de abril 1646, se donà garrot, en dit lloch, a misser Amigant, lo qual fou condemnat com los demés, a bé que se li fou feta la matexa franquesa que al dit misser Ferrer. Y aquest era dels prinsipals de la trasió; y era omo molt rich, y era de Mandresa, a bé que abitave en Barselona; y son pare fou diputat de Catalunya lo treni passat; y també era omo que privave molt; y era molt jove, de alguns 36 anys.

De aquexa trasió no·n va patir mort ningú més, fins aquí, però ne desterraren molts. Prengueren per dit efecte, ab molta prestesa, lo diputat eclesiàstich que era aleshores, que·s deya don Gispert Amat, abat de San Pere de Galligans,23 lo qual cabia ab tota aquexa trasió; y també prengueren lo abat de Sant Pau24 de Barcelona, que també se deya que sabia ab tota dita trasió. Y com ells eren presones eclesiàstiques y no les podien sentensiar sens breu,25 en lo punt que foren presos, sens aportar-los a la presó, los féu aportar, ab un cotxo a cada hu de per si, en lo castell de Salses ho de Perpinyà, guardant-los allí fins hi auria ocasió de fer-los la causa.

La prinsipal persona de que fou causa de totas aquestes coses y de la mort de aquexos, fou una dona, que era la baronesa de l’Albi,26 que avia molt tems que estave en Barcelona, y no estave en son marit; y era germana de la muller de don Juseph d’Ardena, las quals eren aragoneses. Y era una dona molt polida, ab molta parlaria, y aquexa se digué que avia induït al diputat y an en Nofre Aquiles y a molts altres. Y en lo tems que Nofre Aquiles estigué amagat —que era cridat—, ella lo volgué possar en cobro y traure’l de Barcelona, però, com lo pecat era gran, Déu permeté que no tingués lloch, de tal manera que·s digué que, tota una tarda, lo aportà en son cotxo, amagat devall les faldilles per tràurer-lo fora siutat, y que may les mules volgueren exir per ningun portal, per molt que·ls pegasen; y axí, agueren de tornar dintre, y sucseý la desditxa que·l prengueren, y fou sentensiat. Y lo dit Aquiles, en lo turment, descubrí a la dita dona Ipòlita, baronesa de l’Albi, la qual fou presa y aportada en palàtio, y, ab guardes de vista, estigué molts dies presa. Y era dona de gran llinatje, que, si fos estat omo, tanbé aguera rebut mort, com los altros; però, com era dona, se tingué atendènsia a la poca consideratió y manco de saber, y axí, fou desterrada de Barcelona y, ab orda de sa alteza, fou acompanyada per dos cavallés prinsipals de aquesta siutat, fou aportada en Tarragona;27 y se n’aportà lo fill d’en Nofre Aquiles, lo qual ell le y encomanà com a fill propi, y, ja que ella era causa de la mort de son pare, tenia obligatió de mirar per lo minyó, que tenia alguns onze ho dotze anys.

Moltes altres presones desterraren de Barcelona per dit effecte, los quals los feyen anar en França, los huns ab tems tatxat, y los altros tant com sa alteza voldrà. Y entre ells, fou don Visens Magarola,28 y altro cavaller que·s deya Ronis,29 y Juseph Maçana,30 siutadà, que fou conseller lo any 1640, en lo tems dels motins; y també fou desterrat Rafel Roura,31 mercader, que fou conseller la primera vegada que lo rey de Castella jurà en Barcelona; y també ne fou tret T. Roger, mercader,32 y T. Font, esparter, y molts altros; y aquexos, no per aver feta ninguna vellaqueria sinó per a que sabien en la trasió y no la avien denunsiada, y per aver rebudes cartes de terra de l’enemich, a ont estave privat, y no u avien descubert.

També fou condemnat a set anys de galera a Grabiel Sencana,33 que era baluarder del baluart de Mitxjorn, y era molt amich del batlle de Mataró y de Nofre Aquiles, y avia de fer alguna trasió en dit baluart. També sentensiaren a sinch anys de galera a Juseph Torner, espaser, que·s deya que ell anave ajuntant y convidant molts brivons, quant avien34 de tenir alguna junta. Y també posaren en galera, per tres anys, a T. Exut, vedrier; aquex era per xarrar y dir moltes bestieses de aquestes coses. Y aquexos tres se’ls ne aportaren juns, entre altros, ab una barcha fransesa, a Marsella, que allà eren les galeres. Molts altros ne castigaren y desterraren, que seria may acabar. Tornem en lo del diputat, que, en lo punt que fou pres y tret fora,35 ne tragueren altro, y en son lloch hisqué lo sacristà de la Seu de Urgell, que·s deya [...].36

Al cap de tems que sa alteza fou tornat de la campanya de presa de Balaguer, féu una espulsió de tres eclesiàstichs, capitulars de la Seu de assí; y se digué que per tenir notísia de que anviaven cartes en [6v] terra dels enemichs, y també per a que avien donada posesió de un canonicat a don T. de Paralada,37 germà del compte de Paralada, que estave en lo enemich, y no podia éser que aquex no fos també de la part de Castella.38 Y tenían carta de la reyna de que se servisen no donar posesió a ninguna dignitat que fos de part de mals efectes; y sa alteza, sabent que volien donar posesió de dit canonicat al dit don T. de Paralada, los féu una enbaxada dient-los no donasen posesió a dit cavaller; y ells, no obstant que tingueren dit avís, donaren dita posesió, per lo qual sa alteza ne restà molt sentit. Y, per lo tant, envià39 a sercar, sa alteza, a dit Capítol en palàtio, y ells hi anaren, tots los capellans y canonges, capitularment, ab lo vedell40 devant. Y com foren a palàtio, comensà’ls a llegir algunes cartes, devant, ab molt sentiment y còlera devés ells, tractant alguns de traÿdós. Y axí, féu pendre, allà matex, al capiscol Osona41 y al canonge Tavarner42 y al canonge Coll,43 y los féu apartar dels altros; y manà, al dit senyor canonge de Paralada, que també avia manat que y fos, li manà que, vista la present, se n’anàs a estar en Girona y que no residís aquí. Y als dits tres canonges, abans que lo Capítol no se n’anàs de palàtio, los féu posar en un cotxo y, ab alguns offisials de sa guarda, los féu aportar en Drasana, a ont hi avia una faluga ho esquif a punt, y de prompte los féu enbarcar y aportar en un vaxell que ja estave a la vela, voltejant. Y deien los féu anar en Roma,44 sense parlar ni veure ningú dels seus, a bé que, al vespre, agueren lisènsia per aportar-los roba blancha y dinés y sombreros, perquè no tenían sinó la roba que aportaven y lo barret de quatre corns.45 Y axí, ells se n’anaren en Roma y lo Capítol restà molt acorregut.46 Al dit capiscol Osona ja la n’avían tret en altra ocasió per lo matex efecte, que estigué molt de tems fora, y aprés tornà, y encara tenia sempre la voluntat a Espanya. Y alguns altros capellans també ne tragueren, que n’i avia molts de sa mala part.47



 

1. penyar: ‘penjar’.

2. L’execució d’Agustí de Llanusa tingué lloc el dia 14 d’octubre de 1645 (MNA, vol. XIV, p. 116). La relació de Parets sobre la repressió d’aquesta conspiració filipista es pot completar amb el relat que ofereix Magí Sivillà, Historia General..., op. cit., pp. 851-853.

3. La plaça del Rei.

4. Misser Gaspar Padellàs, advocat. Fou executat el dia 9 de novembre de 1645. Vegeu MNA, vol. XIV, p. 128.

5. Balagué: escrit a la interlínia sobre «lleyda», ratllat.

6. Vegeu J. Sanabre, La acción de Francia..., op. cit., p. 331, n. 5.

7. Ramon Caxàs era natural de Girona.

8. Josep Torres i Ramon Caxàs foren executats el 18 de gener de 1642 (MNA, vol. XIV, p. 148).

9. Diego de Areny, de Tremp. La data de la seva execució fou el diumenge dia 21 de gener de 1646, segons el MNA, vol. XIV, p. 149.

10. Jaume Magarola, del braç militar.

11. Felip de Copons i de Tamarit, doctor en dret.

12. Josep d’Amigant i de Carreres, fill de Francesc d’Amigant. Doctor en dret i oïdor de la Diputació en el trienni 1641-1644.

13. Josep Ferrer, emparentat amb Josep d’Amigant. Doctor en dret i fiscal de la Generalitat.

14. Onofre Aquiles, ric mercader barceloní, promotor de la conspiració.

15. Jeroni Fornells, batlle de Mataró.

16. La captura d’Onofre Aquiles fou el dia 13 de març de 1646 (MNA, vol. XIV, p. 165).

17. 3: precedit de «24», ratllat.

18. De nou Parets no és precís en la data. L’execució de Jeroni Fornells fou el dia 26 de febrer de 1646 (MNA, vol. XIV, p. 163).

19. bestart: llegiu «bastard».

20. L’actual carrer de Basea.

21. L’actual baixada de Caçador.

22. treni: ‘trienni’.

23. Gispert d’Amat, de l’orde de Sant Benet, fou abat mitrat del monestir gironí de Sant Pere de Galligants entre 1639 i 1644. Arran de la seva participació en la conspiració antifrancesa fou empresonat el 6 de març de 1646. Unes setmanes abans (el 20 de febrer), el senyor de Champagne havia comunicat oficialment al consistori de la Diputació la detenció de Gispert d’Amat, que fou traslladat al castell de Salses; tanmateix, aconseguí escapar i, a final de 1646, era a l’Aragó.

24. Miquel Soler, abat de Sant Pau del Camp.

25. breu: ‘document pontifici’.

26. Hipòlita d’Aragó, muller de Ramon Desplà, baró d’Albi, «una bella dama aragonesa, separada del seu marit català, i resident a Barcelona», segons informa J. Sanabre, La acción de Francia..., op. cit., p. 670.

27. Abans de marxar, però, va voler deixar molt clar que, essent aragonesa, no tenia cap altre lligam amb Catalunya que els interessos del seu marit, que no eren els seus, i que, per tant, acceptava el càstig a títol d’enemiga, però de cap manera en concepte de traïdora.

28. Tanmateix, segons Josep Sanabre, el desterrament de Vicenç Magarola es produí el juliol de 1642, La acción de Francia..., op. cit., p. 215.

29. Llorenç Ronis, cavaller, que també fou desterrat. La seva casa havia estat assaltada el 9 de juny de 1640 pels amotinats.

30. Josep Massana, conseller terç al juny de 1640.

31. Rafael Roure, conseller quart al març de 1626.

32. Ramon Roger, mercader i ciutadà de Barcelona, que tenia l’ofici dels ploms del General. Fou desinsaculat del llibre de l’ànima del General acusat de crim de lesa majestat (DGC, vol. VI, p. 152).

33. Gabriel Sancana, paraire, fou desinsaculat de la bossa del Consell de Cent. Vegeu el Registre de Deliberacions de 1646, ff. 136-140, reproduït als apèndixs del MNA, vol. XIV, p. 542.

34. avien: al ms. «avin».

35. El diputat eclesiàstic Gispert d’Amat, abat de Sant Pere de Galligants, fou traslladat al castell de Salses, com hem dit més amunt.

36. Al ms. s’ha deixat un espai en blanc per al nom. El sagristà i canonge d’Urgell Bartomeu Viver substituí formalment Gispert d’Amat com a diputat eclesiàstic el dia 6 d’abril de 1646.

37. Es refereix a Pere de Rocabertí, germà de Ramon Dalmau de Rocabertí, tercer comte de Peralada.

38. Contravenint les ordres de les autoritats franceses, el capítol de Barcelona havia donat possessió d’un canonicat a Pere de Rocabertí, el qual havia aconseguit el benefici capitular per mediació del rei d’Espanya i gràcies a les gestions del seu germà, Ramon Dalmau de Rocabertí, comte de Peralada i notori exiliat filipista. La intervenció autoritària del virrei Harcourt en aquest assumpte provocà una crisi política a la capital del Principat, car el Consell de Cent i la Diputació se solidaritzaren amb el capítol i s’obrí un debat jurídic amb ambaixades, publicació de fullets i amenaces canòniques.

39. envià: al ms. «enviar», amb la erra ratllada.

40. vedell: llegiu «bidell».

41. Miquel Joan Osona.

42. Miquel Taverner.

43. Ramon Coll.

44. Gènova i Roma foren els principals destins dels filipistes desterrats per l’administració francesa; vegeu Antoni Simon i Tarrés, «Los desterrados catalanes en Italia durante la Guerra de Separación de Cataluña (1640-1652)», Investigaciones Históricas, 33 (2013), pp. 89-105. Per argumentar l’expulsió dels canonges Osona, Taverner i Coll efectuada pel virrei Harcourt, fra Francesc Fornés, membre del cercle de Pèire de Marca, va predicar i publicar el Sermón que predicó el reverendíssimo padre fray Francisco Fornés, guardián del collegio de San Buenaventura en la festividad de S. Juan E. en la Iglesia del Convento de San Francisco de Barcelona, 1645, dedicado a D. Enrique de Lorena, conde de Harcourt, virrey de Cataluña, Barcelona, vídua Matevat, 1646.

45. Bonet o barret baix, de base rodona i damunt quadradenc amb quatre becs, propi dels clergues.

46. acorregut: ‘avergonyit’ (cast. acorrido).

47. Davant les repetides vulneracions de les lleis civils i canòniques perpetrades per l’administració francesa, i davant els tropells de tota mena comesos pels exèrcits del rei cristianíssim, molts membres de l’estament eclesiàstic es convertiren, ja a mitjans dels anys quaranta, en una veritable oposició a la dominació francesa. El poder de la institució eclesiàstica va passar així a convertir-se, per al govern de París, en un problema tant o més considerable que les institucions mateixes del Principat. L’obra de J. Sanabre, La acción de Francia..., op. cit., n’ofereix molts testimonis.


[9.] De com tornaren a enviar enbaxador en París per lo negossi de les paus

Avent tornat de la siutat de Monster1 —que és allà en Alemanya—, que era la siutat a ont se tractaven les paus, lo qual hi avien enviat primera vegada, com en l’altro llibre està dit, lo senyor regent Fontanella, lo qual hi estigué més de un any, y no avent pogut clòurer ninguna cosa y estar les coses de les paus molt mortas, demanà llisènsia per a tornar-se’n, y axí, se’n tornà.2 Y essent-se tornades a mòurer les dites coses de les paus, la reyna tornà a enviar a demanar que li enviasen altra persona per a poder tractar los negosis, y defensar lo de Catalunya quant se vindria que tractasen d’ella, per a que la reyna no volia fer ni cloure ninguna cosa sense consentiment nostro.

Y axí, per a tractar dits negossis, se anomenà que y anàs la presona de misser Martí,3 fill de misser Martí,4 que alesores era jutje de l’Audiènsia, ome molt jove y inteligent en aquexas matèrias. Y axí, se li donaren les instructions, y també que seguís, en tot, lo parer de les instructions de don Juseph d’Ardena, governador de la cavalleria catalana que alesores era en París —que se n’era anat de assí lo dia de Sant Andreu passat,5 a la tarda, que y era anat per a besar la mà a la reyna, de algunes mersès que li avían fetes—; y també la Diputatió li donaren algunes instrucsions per a poder tractar alguns negosis de la provínsia. Y per lo tant, feren que lo dit misser Martí y ell tractasen les coses de aquesta provínsia.

Y lo dit misser Martí partí, de assí de Barcelona, divendres, als 16 de abril 1646. Y per avall se dirà, en cartes [...],6 lo que resultà de dita anada, y lo mal que avien fet envers aquesta provínsia.



 

1. Münster.

2. En realitat, el desembre de 1644 la reina regent Anna d’Àustria ordenà a Josep Fontanella d’abandonar Münster i retornar a Catalunya. Sobre aquesta ambaixada, vegeu Jaume Costa, Artur Quintana i Eva Serra, «El viatge a Münster dels germans Josep i Francesc Fontanella per a tractar les paus de Catalunya», dins Brigitte Schlieben-Lange i Axel Schönberger (eds.), Polyglotte Romania. Homenatge a Tilbert Dídac Stegmann, vol. I, Frankfurt, 1991, pp. 257-294; també Fernando Sánchez Marcos, «El futuro de Cataluña: un sujet brûlant en las negociaciones de Münster», Pedralbes. Revista de Historia Moderna, 19 (1999), pp. 95-116.

3. Francesc Martí Viladamor (Puigcerdà, 1616 Perpinyà, 1689), jutge de l’Audiència de Catalunya i cronista reial. Sembla que en l’elecció de Martí com a representant de les institucions catalanes a Münster fou decisiva la intervenció de Pèire de Marca.

4. Francesc Martí i Viladamor (pare), doctor en dret i també afecte a la causa francesa.

5. 30 de novembre de 1645.

6. Espai en blanc al ms.; es refereix al f. 10 (cap. 17).


[10.] De com los castellans prengueren lo fortí de Térmens

Ja auran llegit en lo altro llibre, en lo siti y rendiment de Balaguer,1 que, per conveniènsia de poder pendre dita siutat ho vila y per a poder lo nostro exèrsit tenir comunicasió de desà y de dellà lo riu, féu fer sa alteza un grandísim fort, entre Lleyda y Balaguer, a un lloch que, de dasà lo riu, era Térmens, y de dallà, era Menargues. Y lo dit fort era tot de terra y fexina, fet ab molts redutos y puntas de diamans, ab molts fosos y valls rodats de aygua del riu, de modo que era una gran fortaleza, que lo tems que sa alteza tingué dit siti, tenia aquí sa plaça de armas y tot son manester, y, a un manester, li servia de retirada, lo qual ho tenia molt [7r] ben guardat.2 Y aprés, guanyada que tingué la plaça de Balaguer, ja·n féu retirar la artilleria y molt bagatje, y quant los camps se retiraren, també hi dexave guarnisió; y axí, ho conservave per a rahó de estat y tanbé per a posar lo siti a Lleyda, la primavera vinent, a bé que ja tenia lo pas del riu per Balaguer.

Però als castellans de dins Lleyda los feya una gran nosa, que·n tenían un gran padrasto;3 y sabent que y avia pocha guarnisió, traçaren, ab un sargant fransès, de que la entregàs, lo qual se digué que lo estrenaren4 molt bé. Y axí, un vespre que lo dit sargant entrà de guarda, que fou als primés de abril 1646,5 féu la trasió de aquesta manera: que ell estaria de guarda a la porta de dit fort, y que ells, a boca de nit, que partisen de Lleyda dos ho tres mil hòmens, y que abans del dia serían a dit fort, y que ell los donaria lo nom —que lo sargento, dies avia, l’avia donat als castellans. Y aquexa nit, a la matinada, va donar a les postes lo nom que ell estave consert ab los castellans.

Y axí, abans del dia, los castellans entraren per la porta de dit fortín ab lo nom, y quant foren dintre trobaren la de més gent adormida; y axí, a cop de espasa, mataren-ne alguns, y altros se n’escalaren, y altros que·n prengueren, y, de aquex modo, rendiren dit fort; avie-y tanbé algun tèrsio del batalló, que també ne varen patir molts. Y axí, rendit que·l tingueren, se n’aportaren totes les provisions y munisions, y moltes altres coses que y avia, a Lleyda; y lo fort, tot lo espatllaren y arrasaren, perquè los estave molt mal, per éser tan prop de Lleyda.



 

1. Vegeu caps. 199-200 del Llibre Primer (ff. 138r-139r).

2. El fort de Térmens havia estat construït pels francesos l’estiu de 1645 per reforçar la defensa de Balaguer i, alhora, ser una base per atacar Lleida.

3. padrasto: «padrastre», ‘destorb’.

4. estrenaren: ‘gratificaren’.

5. La conquesta de Térmens per les tropes espanyoles dels generals Brito i Sabach es produí el dia 7 d’abril de 1646. Uns vuit-cents soldats francesos foren fets presoners.


[11.] De com beneÿren la terra

A petisió dels ortolans de la present siutat, los quals enviaren a sercar un jubileu del Sant Pare per a beneyr la terra, que·ls aparexia que no donave lo fruyt que avia de donar; y axí, per medi de las orations de algunes bones ànimes, fos servit Nostre Senyor de donar la benedictió a la terra.

Y axí, lo jubileu fou de aquesta manera: que dimecres, als 11 de abril 1646, totom dejunà —no que fos forsadament, sinó per molta devotió— y anà1 a la església: que volien-y pregar allà que Nostro Senyor volgués donar sa benedictió sobre la terra; y guanyaven jubileu plenísim.

Y aprés, lo diumenja vinent, que comptàvem als 15 de abril 1646, se féu una solemne professó per anar a beneyr la terra al lloch acostumat, que és lo portal dels Tallés, partint de la Seu ab moltes lluminàries de confraries, ab moltes devosions, anant-hi los consellés y sa alteza; y com no y avia bisbe, la va beneý lo dagà, Pau del Rrosso.2 Y axí, la terra restà beneÿda.



 

1. anà: al ms. «anar»; corregim d’acord amb el sentit.

2. Una relació d’aquesta cerimònia de benedicció al MNA, vol. XIV, p. 175. El degà del capítol de Barcelona, Pau del Rosso, estava ben relacionat amb els Barberini italians i era un decidit partidari profrancès; vegeu Eulogio Zudaire, «En torno a la revolución catalana de 1640. Notas a una correspondencia inédita», Hispania, 42 (1951), pp. 62-110, i Antoni Simon i Tarrés, «Pau del Rosso», dins Josep M. Solé Sabaté (dir.), Història de la Generalitat de Catalunya i dels seus presidents, vol. II, Barcelona, 2003, pp. 230-235.


[12.] Catalunya sens ningun bisbe

Estant Catalunya sens bisbe, que sols hi era romàs don Galseran Semanat,1 bisbe de Vich, y com may avia volgut rendir la obediènsia al rey crestianísim de França y feya algunes coses que no aparexien bé a la Provínsia, fou determinat de donar-li dimisòries y que se n’anàs. Y axí, al prinsipi del mes de maix 1646, se n’anà; y se n’anà en Saragoça, aportantse’n molta cosa, molts matxos carregats; anant un alguasil reyal per sa guarda, fins a tant fos en Aragó.

Y de aquexa manera Catalunya va restar sense bisbe, fins a tant que Nostro Senyor hi pòsia bon medi y bona pau.2



 

1. Galceran de Sentmenat i de Lanuza, canonge de la Seu de Barcelona, fou expulsat del Principat l’any 1643. Parets el confon amb el seu germà Ramon de Sentmenat i de Lanuza, bisbe de Vic des del 1639, que fou expulsat el maig de 1646.

2. Sobre els canvis en la titularitat dels bisbats catalans durant aquests anys de guerra, vegeu Joan Busquets, «Bisbes espanyols i francesos a Catalunya durant la Guerra dels Segadors», dins Albert Rossich i August Rafanell (eds.), El Barroc català, Barcelona, 1989, pp. 61-87.


[13.] De com sa alteza partí de Barselona per a campanya. Y lo anar a posar lo siti en la siutat de Lleyda y lo que en ell passà1

Avent sa alteza, per sa vigilànsia y prudènsia, previnguts los efectes de una tan gran conjuratió, com tot lo món à vist, y després que és estada descuberta, y ab la prudènsia que ha donat lo càstich en aquells que eren los prinsipals autors y còmplises en dita trasió,2 a fi que aquella no tingués ningun mal sucsés durant aquesta campanya, esent vingudes moltes tropes de cavalleria y moltes barques de infanteria —que tot anave allot-jar-se de aquella part de Servera y Balaguer—, y avent fet proveir ab molts carros de monisions y provisions y altros pertrets de guerra nesesaris,3 partí sa alteza lo compte de Aucourt, de Barselona, dimars, al primer de maig 1646, a les dues ores de la tarda. Aprés de éser-se despedit de sa muller, pujà a cavall en lo pla de Sant Fransesch, ab sa guarda de carrabinés acostumada, ab una tropa de cabos fransesos y algun català, partí per a Munserrat per a encomanar-se a Nostra Senyora, que li donàs bon sucsés en totes ses coses. Y de allí se n’anà a Servera, a ont disposà los negosis de la guerra, aportant-hi molts carros, ab barques, per a fer dos pons en lo riu de Segre. Y de prompte féu marchar tota la gent per a Balaguer y passar Segre, a ont acudiren totes les tropas, als 6 de dit mes de maig, y passà mostra de 5.500 cavalls bons y dotze mil infans, [7v] sense la cavalleria catalana ni soldats del batalló que estaven per lo entorn, y molts altros fransesos que li venían a poch a poch.4 Lo endamà passaren de dallà la plaça per passar Noguera. Y lo dia següent, la armada vingué acampar entre Alguayre y Almenar, a ont sa alteza considerà que no podia antependre cosa de més gloriós y aventatjós als negosis del rey y de la provínsia que posar lo temor dins lo país de l’enemich y fer lo siti de Lleyda, que era casi imposible trobar las demés plaças que los enemichs ocúpan monesionades a propòsit5 de aquella, en la qual ells hi avien dexada una guarnisió de alguns sinch mil hòmens.

Sa alteza, als nou de dit mes, arribà dins las ortas de Lleyda, del costat de Fraga, en los llochs que los enemichs juntaven llurs tropas per aquesta campanya; a ont arribà molt al propòsit perquè, dos dies abans, ells avien tret de Lleyda dos regimens de llurs millós tropas y, en son lloch, n’i posaren de noves; y, de do-sens cavalls que y avia, sols n’i restaren sent y deu o sent y vint, una partida dels quals, lo dia de abans, foren batuts per lo coronell Baltasar,6 perquè sa altesa avia dexat dit regiment dins la plana de dallà Segre, ab orde de poder ocupar lo puesto de la colegieta, per rebre los regiments de Rebé y Rhom que avían tingut orde de exir de Flix per ajuntar-se ab les novas recruas7 que avien de arribar, a fi de fer un quartel en aquella part y rèbrer-hi les barques que·s feyen venir per la plana per fer nòstron pont. Lo que rehisqué molt bé, per los cuydados y8 prengué lo senyor compte Xavot, mariescal de camp, que sa alteza envià per governar aquell quartel.

Al tems que dividí sos quartels, que fou als 10 de aquest mes de maig 1646, envià, de la part de Gardeny,9 una part de l’exèrsit, baix lo govern del senyor de Covonge,10 llochtinent general, asistit del senyor marquès de Gosures y dels senyós de Santa-Colombe11 y Chavagnach, mariescals de batallas, y venint ab lo señor de Boisach, axí matex mariescal de camp, governant la cavalleria llaugera, y los senyós de Chambon y cavaller de Mauguiron, altres mariescals de batalla, per pendre son quartel ab lo restant de les tropas, a una mosquetada del riu, del costat que volia fer son pont.

Als 11, sa alteza, avent trobat nesesari de fer un patit quartell entre lo seu y aquell del senyor de Couvonge, perquè són escartats12 la hu de l’altro, ne donà lo governament al senyor de Chambon, com a més antich mariescal de batalla; y lo senyor de La Valière, que era vingut de Flix per servir en aquest siti, restà prop de sa alteza, y lo senyor de Santa-Colombe, que avia dexat al senyor de Chavagnach prop del senyor de Couvonge, y lo cavaller de Mauguiron, avent estat ordenat per servir a lo quartel del senyor Xavot. Lo dit die, lo senyor de Couvonge, que avia tingut orde de atacar lo die abans lo castell de Alcarràs,13 que és sobre lo camí des de son quartel a Fraga —lo qual era molt nesesari als enemichs—, a ont hi tenien de guarnisió alguns sinquanta hòmens, lo qual donà lo ataque al señor de Chavagnac. Y se rendiren lo matex die, després de aver sufrides algunes canonadas, a ont morí lo senyor Chomel, primer capità governant lo regiment de Santa-Mesme, encara que ells hi aurien pogut tenir quinze dies. Envià aquells presoners a sa alteza y los confirmaren la capitulasió que se’ls era estada acordada, de éser enviats en Espanya passant per Catalunya y França.

Als 12 de dit mes, aquells que los enemichs avien dexat dins lo castell d’Albetarri14 y dallà de Segre, foren enviats per lo matex camí, avent-se rendits, a la matexa condisió, al senyor compte de Xavot, que prengué son quartel a Vilanoveta, casi de front del pont de Lleyda.

Avent, lo dit senyor compte Xavot, rebudes nostras barques als 13, sa alteza féu treballar ab tanta diligènsia a la fàbrica del pont, que per los cuydados particulars del senyor Xanfort, llochtinent de la artilleria, que s’i aplicà de tota sa afissió y ab sa diligènsia ordinària, que fonch, lo endamà, posat. Y per aquest efecte, la comunicasió de nostros quartels fou acabada.

La nit de 17, lo senyor compte de Xabot, avent tingut orde de fer regonèxer y atacar la mitjalluna del cap del pont de Lleyda, per aquest effecte destacà sent hòmens del regiment de Rebé, governats per lo senyor de La Bauma,15 ajudant de camp y llochtinent coronell de dit regiment, que féu son ataque ab gran valor. Y lo dit senyor compte Xabot lo seguí per fer-lo sustenir, y avent pres a mà dreta, donà dins de un trevall dels enemichs que no era estat ben regonegut, a ont fonch mort de una mosquetada en lo cap. Aquesta pèrdua possà alguna confusió [8r] en nostra gent, que los féu perdre lo tems per a sustenir lo ataque del senyor de La Baume, lo qual fonch forçat de aver-se de retirar, després de aver perduts dos sargentos y alguns soldats; y moriren, de l’enemich, sinch offisials y alguns vint soldats.16



 

1. A partir d’aquí Parets segueix el fullet Relació per dies de tot lo que ha passat dins la Armada de sa Magestat en Cathalunya, governada per lo Serenissim senyor Comte de Harcourt, Virrey y Capità General, desde ques posà en campanya fins als 29 de Maig 1646 al Camp devant Lleyda, Barcelona, Antoni Lacavalleria, 1646 (consultat exemplar de la BC, F. Bon. 10858). Sobre la campanya fallida del virrei Harcourt per a la recuperació de Lleida que Parets segueix a partir de diferents fullets, vegeu J. Sanabre, La acción de Francia..., op. cit., pp. 309 i seg.; Raquel Camarero, La Guerra de Recuperación de Cataluña 1640-1652, Madrid, 2015, pp. 277 i seg.; Juan Luis Gonzalo, Àngels Ribes i Òscar Uceda, Els setges de Lleida 1644-1647, Lleida, 1997, pp. 101 i seg., i també la informació que ofereix Magí Sivillà, Historia General..., op. cit., pp. 861 i seg.

2. en dita trasió: afegit per Parets.

3. esent vingudes moltes tropes ... pertrets de guerra nesesaris: afegit per Parets.

4. a les dues ores ... venían a poch a poch: afegit per Parets.

5. propòsit: «proporció», al fullet.

6. Baltazard, oficial de l’exèrcit francès.

7. recruas: «recrutes», ‘reclutes’.

8. y: llegiu «hi».

9. Al sud-oest de la ciutat de Lleida, el puig de Gardeny, al marge dret del Segre.

10. Couvonges, lloctinent del virrei comte d’Harcourt.

11. Sainte-Colome, governador de Flix.

12. escartats: ‘apartats, distants’.

13. D’origen musulmà o aixecat immediatament després de la conquesta, se’n va fer una construcció més gran vers el s. XIII. Actual municipi del Segrià.

14. Albatàrrec.

15. Charles François de La Baume Oliet de Nointel.

16. Parets no copia el fragment final del fullet que ha resseguit. El fragment que falta comença per «Sa Alteza vent que los quartels...» i finalitza amb «... a fi de posar en estat de venir socórrer Lleyda, o fer alguna diversió».


[14.] La mort y onrres feren en Barcelona al compte Xabot1

Abans de passar avant la dita matèria, no dexaré de notar les onrres feren en Barselona al senyor compte Xabot, per a que era molt volgut y estimat en aquesta terra, que, ja en lo tems del senyor de La Mota,2 ja estave assí; y era omo molt cortès y de bell llinatje, y no comportave, a ontsevulla que ell estàs allotjat, que sos soldats fesen vileses ni insolènsies, que si se anaven a quexar a ell, los ho pagave fins un diner, com ho féu moltes vegades estan de la part de la Ribera de Ebro y de altres parts; y, també, per lo gran servey que féu a la siutat, de socórrer tan valerosament la plaça de Flix y traure’n los enemichs que ja eren dintre —comforme se diu, més llargament, en lo llibre passat—, y, per ser lloch que los consellés n’eren senyós, le y estimaren molt; y moltes altres cosas que féu, que la gent lo avia pres molt de grat.

En éser mort dit senyor, que fou als 17 de maig 1646, de una mosquetada en lo cap —com està dit—, aportaren son cos en Barcelona ab unes andes, lo qual fou ab molt sentiment de tots, per estimar-lo tant. Y lo aportaren en Sant Fransesch,3 a ont li feren les onrres, als 24 de dit, posant-lo ab un túmul molt alt, tot cubert de baieta negra, rodat tot de ses armes, que eren tres pexos que·s diuen cabots,4 y, ab ses armes, posave tanbé corona reyal, que per part de mare venia de sanch reyal. Feren-li capella ardent, ab brundoneres5 altes ab més de sinquante atxes, y altres tans siris que estaven per lo entorn del túmul. Digueren-li un offissi molt solemne, ab la asistènsia dels senyós consellés y diputats y governador de Catalunya, tots endolats; asistiren-hi tots los capitans y mestres de camp, y sargentos majós y ajudans de les companyes de la Siutat, y molts altros cabos fransesos y catalans que·s trobaven en Barcelona. Predicà ses onrres lo pare guardià de Sant Fransesch, comptant la benignitat que tenia y moltes asanyes sues; en fi, que aparagué molt bé a tots. Era hu dels galans fransesos que fosen en aquesta terra; omo de alguns quaranta anys, gran, ben tallat y molt ros: que, de tant ros, a penas se li conexia barba, a bé que·n tenia pocha; tenia uns vestits y gales que ningun fransès no les tenia millós, que quant exia de gala, lo tems que estave assí en Barselona, feya par a les gales de sa alteza. Avia de morir de aquexa manera perquè sempre se deya d’ell que, com feya ninguna envestida, sempre se posave devant de tots per animar als altros, que era un omo de gran pit, y molt valent en quant a sa persona. Y axí, fonch depositat en dita església de Sant Fransesch. Y volen vèurer com lo amave totom, que per totes les demés esglésias y parròquies de Barselona li feren les onrres ab cos present y moltes atxes, que no se n’aguera fet més per la mort de un virey.6 Déu lo tinga en sa glòria, y a nosaltros nos vaja proseguint nostres victòries, per més aument de nostra pau.

Anem ara proseguint nòstron siti.7 Veyent sa alteza que sos quartels estaven ben establits y comunicables, y avent dexat sos ordes per fer venir dins lo camp tots los canons de batre y monisions de guerra que avia fet avançar a Servera, y per fer-n’i venir major cantitat de Barselona, juntament ab les barques que y feya preparar per un segon pont; com, axí matex, avent ordenats magasins de viures y sivades, y, particularment, ocupant tot aquest tems en fer treballar a la sircunval·latió de la plaça, per lo que cada hu, en son quartel, hi ha aportat tan gran cuydado que, dins dotze dies, estigueren perfesionades y a bon tall.

Los sitiats, fins alesores, no avien fet sortides de consideratió —encara que sien ben fortificats—, perquè aquella que feren al quartel de Vilanoveta, que era governada, des de la mort del senyor compte Xavot, per lo senyor marquès de Gesures, lo qual, esent estat8 advertit que los enemichs eren exits ab cavalleria y infanteria, y que avien rechasada nostra guarda, se posà en estat de los carregar, fent promptament muntar a cavall lo que·s trobà de més prest; que los féu sustentar, de una part, del regiment de Baltazar, ab lo qual féu cargar als enemichs ab tal vigor y ab tan gran conducta que, encara que los enemichs eren molt superiors en número, ell los forçà de retirar-se, ab pèrdua de més de vint offisials o soldats que restaren sobre la plaça, y deu ho dotze presoners, dos dels quals aseguraren aver vist com se’n portaren don Gregorio de Brito,9 governador de Lleyda, nafrat de una mosquetada al través del cos. Però lo dit marquès, repusant10 ab tan gran valor als enemichs, fou mort de una mosquetada, juntament ab lo senyor Lecxignan, primer capità de son regiment de cavalleria, y dos ho tres altres soldats de cavall.11

Aquex marquès de Gesures y de Vinebre12 era homo molt [8v] prinsipal, molt més que lo compte Xavot, y de molt més rica casa; omo molt jove y ereu de la casa, que bé se conegué, que l’aportaren en Barcelona y, en Sant Francesc, li feren molt solemnes onres; y lo posaren dins una caxa de plon,13 sostinguda de altre caxa de fusta, y lo aportaren en França ab unes andas, que era cosa de gran cost.

Los enemichs de la campanya estaven a la vora de Sinca, entre Fraga y Monçó, en lo qual lloch juntaven llurs tropas, que treyen de llurs guarnisions de ses plaçes, y las llevas que feyen dins Navarra y Aragó, per ajuntar-se ab lo que·ls resta de l’exèrsit passat a fi de posar-se en estat de poder socórrer Lleyda, ho fer alguna diversió.14



 

1. Parets intercala aquest episodi puntual, que no apareix al fullet, i uns paràgrafs més avall reprendrà la relació del setge.

2. Philippe de La Mothe-Houdancourt, a qui ja ens hem referit en el Llibre Primer de la crònica de Parets.

3. Convent de Sant Francesc, a la part baixa de la Rambla, davant de les Drassanes.

4. cabots: peixos de la família dels gòbids (Gobius sp).

5. brundoneres: «brandoneres», ‘canelobres per a atxes’.

6. L’opinió expressada per Parets sobre el comte de Chabot és corroborada pels DGC (vol. VI, p. 143): «Esta mort causà molt gran tristor als cathalans, per ser persona molt volguda y amada d’ells, per sa bona naturalesa y amor gran que tenia a tots los cathalans».

7. A partir d’aquí es torna a recuperar el fil de la narració del fullet que seguim.

8. estat: al ms. «estats»; corregim d’acord amb el sentit.

9. Militar de nacionalitat portuguesa, designat governador de Lleida per Felip IV després de la capitulació de l’exèrcit francès el 31 de juliol de 1644. Sobre aquest militar al servei de la monarquia espanyola, vegeu Manuel Jiménez Catalá, Don Gregorio Brito, gobernador de las armas de Lérida (1646-1648), Madrid, 1919.

10. repusant: ‘repel·lint’ (cast. repujar).

11. El següent paràgraf no consta al fullet que seguim.

12. Parets es confon. En realitat es tracta dels marquesos de Gueres i de Vinebre, morts el 4 d’agost de 1646 al setge de Lleida.

13. plon: llegiu «plom».

14. Accions per atraure les forces de l’enemic a llocs diferents, per dividir-les i debilitar-les. Aquí s’acaba el fullet que hem seguit.


[15.] De com aportaren en Barcelona los dos fills del compte Aucort, virey de assí

Per a que nosaltros los catalans coneguésem la voluntat y affisió que lo serenísim compte de Aucourt, virey y capità general de aquesta provínsia, tenia en aquesta terra, no tan solament se acontentà de fer-i venir sa muller, la prinsesa, ni de establir ses armes per molts llochs de palàsio, avent fetas moltas obras en ell, y, per mostrar major voluntat en aquesta terra, volgué fer venir dos fills que tenia.

Y axí, entraren dins Barcelona dilluns, als 28 de maig 1646. Hisqueren-los a rebre alguns cavallés prinsipals de assí; avent-hi anat, ja abans, lo tresorer y altros per a rebre’ls en Perpinyà y acompanyar-los fins dins Barcelona. Y axí, entraren dit dia, ab ses carroças, molt acompanyats de cavallés de assí y fransesos. Éran dos minyons, que lo major tenia quatre anys y mitx, y l’altro, poch més de tres anys; anaven molt ben posats, vestits de espolí1 de plata y encarnat, y aportaven cotetas2 llargas ab mànegas de patge; y aportaven sos talaÿns3 y espasetas, ab les guarnisions de plata. Y eren uns bells minyons, ab bella fas de cara, que donaven molta semblansa a son pare. Y son pare era alesoras en campanya, y ells estigueren en lo palàsio, ab sa mare, fins a tant Déu fos servit dexar tornar a son pare de campanya, victoriós.



 

1. espolí: ‘tela de seda fabricada amb flors escampades i entreteixides a manera de brocats’ (DCVB, s. v. espolim).

2. cotetas: diminutiu de «cotes».

3. talaÿns: «talaí» o «taalí» és una corretja o cinta que, descansant damunt una espatlla, creua el cos fins a la cintura i sosté penjada l’espasa (DCVB, s. v. taalí).


[16.] Passa avant la continuasió del siti de Lleyda y lo que ha passat en la presa de Alguayre. Juntament va lo que ha passat al governador de Tarragona, Totavila,1 en lo siti que intentà posar, en dit tems, a la vila de Monblanch; y la crueltat que feren, al lloch de La Guàrdia,2 al retirarse en Tarragona3

Als 30 del dit mes de maig 1646, arribaren algunes barques a sa alteza, que avia ordenat de fer venir per fer un segon pont, abans de posar-se en campanya, per lo que·s presumia aver-los manester per la execusió de son intent. És veritat que aquest segon pont que sa alteza ha fet fer més avall de Lleyda, del costat de Gardeny, és de tal inportànsia per la conservasió del quartel del senyor Couvonge ab aquell de Vilanoveta, en lo qual governa de present lo senyor de Merinville,4 mariescal de camp —que à tres dies arribà, en lo qual lloch servia lo senyor cavaller de Mauguiron, a ont à servit dignament des de la mort del senyor marquès de Gesures—, que sens esta comoditat, era dificultós lo poder donar socorro al dit quartel de Vilanoveta, segons los diversos movimens que podria fer lo exèrsit de l’enemich venint a socórrer Lleyda, perquè era difísil lo impedir-lo.

Lo matex dia, lo5 dit senyor compte, avent-li estat ordenat ab lo senyor Couvonge los trevalls nesesaris a la guarda de aquest segon pont, lo dit senyor Couvonge s’i aplicà ab la afisió y diligènsia que tals negosis requerexen, de tal manera que, de son costat, té molt avansada nostra sircunvelasió.

Lo endamà, últim dia de maig, sa alteza tingué avís que Tutavila, governador de Tarragona, avia alistats dos mil hòmens de peu y dos ho tresens cavalls, y alguns sent y vint de novas llevas vingudas de Castella, que, ab assò y dues pesses de canó, avien juntat dotze o setze sens6 paysans7 ab què eren anats asitiar Monblanc.

Sa alteza destacà de son exèrsit alguns quatre-sens cavalls y ne donà lo govern al senyor de Santa-Colombe, mariescal de batalla, asistit del senyor de Aubigni, ajudant de camp, ab ordes de alsar los somatens de aquelles parts, a fi no solament de oposar-se a l’intent dels enemichs, sinó de combatre’ls, si Tutavila tenia ganes de resistir als nostros. Però com son intent no era sinó de saparar algunes tropas de nòstron camp, per donar més comoditat a l’exèrsit enemich de venir atacar, y procurar, abans de les vingudes de nostres tropas, de vengar-se del primer afront que los abitans de Monblanch los feren rebre a sos predesesós —los quals avien vingut atacar, la campanya passada—, los fonch forçat de se retirar, ab gran desonrra y pèrdua.

En arrivar lo dit senyor de Colombe, de aquest costat, trovà que Tutavila se avia retirat per la resistènsia avia trobat en dit Monblanch —com la matexa armada passada—, per los cuydados del senyor Mingault, governant [9r] las recrues del regiment de Ferrier que sa alteza avia enviat en guarnisió en dit Monblanch, prevenint esta diversió, y per la affisió dels abitans de dit lloch, governat per lo senyor Ricart, llur veguer, que ha donades, en esta ocasió, les matexes proves de son valor y bon zel al servey del rey com lo any passat, a una matexa factió.

Lo dit Tutavila, vist que no podia exir ab son intent, se determinà fer enviar als lleals abitans de dit Monblanch, fent saquejar y cremar tot lo rodedor de dit lloch, ab tal ecsés de inumanitat y impietat: avent permès, dins lo lloch de La Guàrdia, prop de dit Monblanch, a que matasen cruelment la major part del abitans, sens exepsió de les dones y minyons y criatures; y, de dos capellans que y avia, la hu dexaren mort de una cultellada en lo cap, y l’altre li llevaren les orelles; robaren la iglésia, fins als càlsers sagrats y lo sagrari, y, finalment, cremaren los imatjes dels sans —que·n feren trosos y las llensaren dins lo foch—, sens tenir respecte a una figura de nostro senyor Jesuchrist, que·s trobà en lo mitx de l’insendi, a ont miraculosament fonch conservat, no avent rebut altro dany sinó tornar-se negre, per prova de que era estat al mitx de les flames de l’insendi, y tenint per lo cos, que representa aquell de Jesuchrist, cantitat d’errugues, axí com poria tenir la pell de un cos que auria estat posat sobre unes graelles. Los enemichs avent confirmat, per sos damnables sacrilegis, las primeres y santas lamentasions dels catalans, de a ont la pietat no pogué sufrir, al comensament de aquestas guerras, las orribles impietats que los enemichs ajustaren a las tiranies e insuportables opressions a ont ells avien entreprès y amanaçat de acabar-los.

Després d’estes inaudites actions, lo fruyt que an fet és que an perdut més de tre-sens òmens de la guarnisió de Terragona y aver-se retirat ab gran desonrra, sens poder forçar un lloch capàs de defensa. Que, per lo zel dels abitans y la visible asistènsia de Déu, és de aver dexat molt gran orror als cors dels lleals pobles de aquest costat, en los quals és reanimar —als cors dels lleals pobles— llurs justs resentimens de les injúries passades y presens de sos enemichs. La vinguda del nostro socorro los aportà gran consolatió; ell ha dexat, a cada hu, disposat de oposar-se ab valor a les antepreses que los enemichs intentaran fer, en aquelles parts, per dividir les nostras forças, ab les quals sa alteza s’és atacat en aquest siti tan inportant. La affisió de aquells pobles és tant més fervorosos —ells an donat proves en aquesta ocasió— per lo bon cuydado avem tingut a llur conservasió, obligant-los fer dit esfors extraordinari, per asistir-los y valer-los en totes les ocasions serà manester.

Lo matex dia últim de dit mes de maig, sa alteza, tenint intent, des de que se posà en campanya per anar allà, de atacar lo puesto de Alguayre, per ser un lloch molt aventatjosament situat, a la vista de nostre camp, a ont los enemichs lo avien fortificat, lo ivern passat, per la seguretat de llurs comboys des de Fraga a Lleyda; la qual conservasió los era de gran utilitat, tant per venir socórrer Lleyda per aquest endret, ab lo qual se podien juntar molt prop sens inpediment, y també per ocupar, axí matex, després de la pèrdua de Lleyda, un lloch que lo veÿnat seria incòmodo a la dita plaça y a la de Balaguer, y podían fer curças entre Fraga y Monçó, essent com és entre aquestes quatre plaçes, y en una forta situatió de una montanya espedada a tres parts, a un tir de mosquet del riu de Noguera Ribagorçana.

Avent tingut sa alteza, sempre, desitx de expelir-los de aquest puesto, y avent estat advertit de que ne avían treta part de la guarnisió per cambiar-la, no avent-hi dexat més de alguns sinquanta hòmens, donà orde, lo matex dia últim del mes de maig, al senyor cavaller de La Valièra, mariescal de batalla, de anar a regonèxer dit puesto, y, sobre son reparo, li ordenà, lo endamà, primer dia de juny, de anar-lo atacar. Li donà, per dit efecte, 420 hòmens de peu, és a saber: 150 del regiment de Champanya, governat per lo senyor Darvile, capità en lo dit regiment y ajudant de camp en aquest exèrsit; y 120 del regiment de Harcourt, governats per lo senyor de La Motte, capità y sargento major de dit regiment; y 100 de aquell de Montpauillan, governats per lo senyor Mayot, capità; y 50 del regiment de Mirapeix, axí matex governats per lo capità Parasoles, del matex regiment. Y tota aquesta infanteria, governada per lo senyor de Montpouillan, mestre de camp que fou de aquest partit, ab los senyós de Caixon y de Montagnes, ajudans de camp; als quals fonch ajustat un partit de vint mestres del regiment de Arcourt, governats per lo senyor de Beuregard, corneta en la companya del compte de Armagnach, fill major de sa alteza.8

Lo qual, avent sabut que los enemichs se avían tan solament fortificats per l’avinguda qui mira des de Lleyda a Fraga, avent fet, detràs de la muralla del lloch, devant de un convent, una palisada (lloch prou fort, que·ls servia de reducto), un retranchament9 flancat10 ab dos bastions, [9v] ab un parapeto de pedra de fil11 y una palisada dins la muralla espessa de sis peus, y un fosso de sis peus de fondo y quatre canes de amplària —y la una part de la terra fa un camí cubert, devant dit retrenxament—; no avent fet, al terser costat, escarpa de la plaça, que apar no era nesesari per un camí cubert ab una ampalisada. Donà orde per la atacar del costat de l’espadament, perquè la avia regoneguda per aquexa part quant passà, sa alteza ab lo exèrsit, prop de dit Alguayre, anant devés Lleyda; judicà que estos end[r]ets no estaven del tot inaxessibles, que, sens dupte, ells no estarían masa ben guardats per los enemichs.

Lo dit senyor de La Valière, esent partit secretament del camp a les nou hores de la nit, arribà a Alguayre, ab son partit, dues hores abans del dia, als 2 de dit mes de maig12 1646. Y ordenà lo ataque de aquesta manera, és a saber: dos sargentos de campanya, ab 15 soldats cada hu, sustinguts de un llochtinent ab 30 soldats y, seguidament, de un capità ab 45 soldats; los altres corps avent destacats de llurs soldats ab lo matex orde, y lo demés juntat, que feya un batalló, per a refer-na a nostra gent. Se atacaren a la palissada, a ont acometeren sens estar descuberts de la guarnisió, per causa de la flaquesa en què·s trobaven, per alesores, y descuyt de la guarda de l’espadament, per la força que ells pretenían tenir ab la confiança de dit espadament. Los soldats del regiment de Champanya donaren a mà dreta, y los del regiment de Harcourt, a mà esquerra, y los altros de Monpouillan13 y de Mirapueix,14 al mitx, y se’n portaren la palisada; y la meytat se atacaren a rompre las rexes de dues finestres del convent, a ont la guarnisió se era retirada, y l’altre part, a rompre la porta a cop de destrals. Nostra gent entraren dins lo convent y dins la vila, y la guarnisió se tancà dins lo campanar, a ont se defensaren tres ores; foren, a la fi, forçats de rendir-se a vida salva, tan solament.

Sa alteza, esent advertit del gloriós sucsés de aquest ataque, en lo qual lo dit senyor de La Valière ha donades notables provas de sa experiènsia y de son valor y prudènsia; y lo dit senyor de Montpouillan, que y ha estat nafrat a la cara, de una magrana; lo de Montaigne, Darvile y altros, seguits de son valor y bona conducta.

